**Likumprojekta „Valsts robežsardzes likums”**

**sākotnējās ietekmes novērtējuma ziņojums (anotācija)**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Tiesību akta projekta anotācijas kopsavilkums** | | | | | | | | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | | Likumprojekta ,,Valsts robežsardzes likums” (turpmāk – Projekts) mērķis ir nodrošināt tiesisku un efektīvu Valsts robežsardzes (turpmāk – Robežsardze) darbību.  Projekts nodrošina Robežsardzes tiesiskā regulējuma saskaņotību ar citiem normatīvajiem aktiem, kā arī aktualizē Robežsardzes tiesisko regulējumu atbilstoši mūsdienu situācijai.  Projektam netiks piemērots īpašs spēkā stāšanās laiks. Projekts stāsies spēkā Latvijas Republikas Satversmes (turpmāk – Satversme) 69. pantā noteiktajā kārtībā. | | | | | | | |
|  | | | | | | | | | | |
| **I. Tiesību akta projekta izstrādes nepieciešamība** | | | | | | | | | | |
| 1. | Pamatojums | | Iekšlietu ministrijas iniciatīva. | | | | | | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Robežsardzes likums tika pieņemts 1997. gada 27. novembrī un spēkā stājās 1998. gada 1. janvārī. Tātad, Robežsardzes likums ir spēkā 20 gadus. Kopš spēkā stāšanās Robežsardzes likums ir grozīts 18 reizes. Minēto grozījumu rezultātā no Robežsardzes likuma ir izslēgtas 6 nodaļas (piemēram, Robežsardzes komplektēšana, Formas tērpa valkāšana u.c.), Robežsardzes likuma panti un punkti ir papildināti ar deviņām papildu vienībām, kā arī izslēgti (neskaitot minētajās nodaļās ietilpstošos) 11 panti, to daļas un punkti.  Ņemot vērā minēto, kopš spēkā stāšanās brīža Robežsardzes likums ir zaudējis ievērojamu daļu sava apjoma, piemēram, Robežsardzes likuma pamata redakcija sastāvēja no 51 panta, taču šobrīd Robežsardzes likums faktiski sastāv no 20 pantiem.  Papildus, Robežsardzes likuma 49. panta pirmajā daļā ietvertie vārdi „apvienoties arodbiedrībās” saskaņā ar Satversmes tiesas 2014. gada 23. aprīļa spriedumu lietā Nr. 2013-15-01 „Par atbilstību Latvijas Republikas Satversmes 102. pantam un 108. panta otrajam teikumam” tika atzīti par neatbilstošiem Satversmei.  2016. gada 9. martā tika pieņemta Eiropas Parlamenta un Padomes regula (ES) 2016/399 par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss) (turpmāk – regula Nr. 2016/399). Robežsardzes likumā lietotā terminoloģija nav grozīta atbilstoši regulā Nr. 2016/399 minētajai terminoloģijai. Piemēram, Robežsardzes likuma 13. pantā tiek lietots termins “robežpārejas punkts”. Savukārt regulas Nr. 2016/399 2. panta 8. punktā tiek lietots termins “robežšķērsošanas vieta”. Ņemot vērā minēto, Robežsardzes likumā esošā terminoloģija ir novecojusi un atšķiras no Eiropas Savienības tiesību aktos esošās terminoloģijas, kas rada nekonsekvenci piemērojot Robežsardzes likuma normas. Atšķirības terminoloģijā pastāv arī starp Robežsardzes likumu un Latvijas Republikas valsts robežas likumu (turpmāk – Robežas likums).  2016. gada 6. oktobrī stājās spēkā Eiropas Parlamenta un Padomes regula (ES) 2016/1624 (2016. gada 14. septembris) par Eiropas Robežu un krasta apsardzi un ar ko groza Eiropas Parlamenta un Padomes Regulu (ES) 2016/399 un ar ko atceļ Eiropas Parlamenta un Padomes Regulu (EK) Nr. 863/2007, Padomes Regulu (EK) Nr. 2007/2004 un Padomes Lēmumu 2005/267/EK (turpmāk – regula Nr. 2016/1624). Saskaņā ar Regulas Nr. 2016/1624 1. pantu tiek izveidota Eiropas Robežu un krasta apsardze, lai nodrošinātu Eiropas integrēto robežu pārvaldību pie ārējām robežām nolūkā efektīvi pārvaldīt ārējo robežu šķērsošanu. Ņemot vērā, ka regulā Nr. 2016/1624 minētais tieši skar Robežsardzi, nepieciešams radīt normatīvo regulējumu regulas Nr. 2016/1624 piemērošanai praksē.  Robežsardzes likumā ietvertie šaujamieroča pielietošanas nosacījumi ir novecojuši un reālajai situācijai neatbilstoši. Piemēram, Robežsardzes likuma 18. pants neparedz šaujamieroča pielietošanas iespēju gadījumā, kad nepieciešams neitralizēt dzīvnieku (piemēram, suni), kurš apdraud cilvēka dzīvību vai veselību.  Ņemot vērā 2016. gada 16. jūnijā Saeimā pieņemtās Valsts aizsardzības koncepcijas (turpmāk – Valsts aizsardzības koncepcija) 1. nodaļas 12., 13. un 14. punktā minēto, var secināt, ka pastāv noteikti riski. Jāpiebilst, ka šobrīd Latvijas Republikā (turpmāk – Latvija) ir izstrādāti rīcības plāni, tostarp rīcībai kara apstākļos. Tomēr, lai Robežsardze būtu gatava maksimāli efektīvi rīkoties iespējama valsts apdraudējuma gadījumā, viens no papildu veidiem, kā minēto panākt, ir izstrādāt skaidru normatīvo regulējumu, kurā, savukārt, būtu paredzēta skaidra rīcība kara un izņēmuma stāvokļa gadījumā.  Saskaņā ar Robežsardzes likuma 2. pantu Robežsardze ir iekšlietu ministra pārraudzībā esoša tiešās pārvaldes iestāde. Savukārt, saskaņā ar Nacionālo bruņoto spēku likuma 3. panta trešo daļu izņēmuma stāvoklī Robežsardzi var iekļaut Nacionālo bruņoto spēku (turpmāk – Spēki) sastāvā, savukārt, kara laikā Robežsardzi iekļauj Spēku sastāvā. Savukārt, Valsts aizsardzības koncepcijas 34. punkts noteic, ka valsts ārējās robežas efektīva kontrole ir būtisks faktors gan agrās brīdināšanas, gan valsts aizsardzības nodrošināšanai. Tādēļ valsts ārējās sauszemes robežas pārvaldība jāveido kā integrēts civilo un militāro līdzekļu kopums ar integrētu komandvadību, savietojamām tehnoloģijām, procedūrām un reaģēšanas spējām miera un valsts apdraudējuma laikā. Robežsardzei, kas kara laikā nonāk Spēku sastāvā, ir jābūt savietojamai ar Spēku vienībām gan ekipējuma, gan apmācības, gan procedūru jomās.  Ņemot vērā minēto, ir izstrādāts Projekts. Projektā ir integrētas un aktualizētas turpmāk aprakstītās un pamatotās ar Robežsardzes darbību saistītās jomas.  **Robežsardzes tiesiskais statuss**  Saskaņā ar Nacionālo bruņoto spēku likuma 2. panta pirmo daļu Spēki ir militāro formējumu kopums, kuru veido militāri organizēta, apmācīta un apbruņota tautas daļa. Tātad, kara vai izņēmuma stāvokļa (ja Robežsardze tiek iekļauta Spēku sastāvā) gadījumā Robežsardze kļūst par militāro formējumu kopuma sastāvdaļu. Ja Robežsardze tiek iekļauta Spēku sastāvā, Ministru kabineta 2005. gada 15. februāra noteikumi Nr. 122  Valsts robežsardzes nolikums (turpmāk – Nolikums) vairs netiek piemērots, jo tas ir izdots uz Valsts pārvaldes iekārtas likuma (turpmāk – VPIL) 16. panta (Tiešās pārvaldes iestādes nolikums) pamata.  VPIL 31. panta pirmā un otrā daļa nosaka, ka valsts pārvaldē iestādes atrodas vienotā hierarhiskā sistēmā, kurā viena iestāde ir padota citai iestādei, un augstākā iestāde ir ministrija vai cita Ministru kabineta loceklim tieši pakļauta tiešās pārvaldes iestāde. Proti, zemāka iestāde ir padota augstākai iestādei, nevis amatpersonai. Ņemot vērā minēto, Projekts precizē Robežsardzes statusu miera laikā un izņēmuma stāvokļa laikā, ja Robežsardze netiek iekļauta Spēku sastāvā, nosakot, ka Robežsardze ir bruņota Iekšlietu ministrijas pārraudzībā esoša tiešās pārvaldes iestāde.  Saskaņā ar Operatīvās darbības likuma 1. pantu operatīvā darbība ir Operatīvās darbības likumā noteiktajā kārtībā un ar likumu īpaši pilnvarotu valsts institūciju amatpersonu atklātas un slepenas tiesiskas darbības. Savukārt, minētā likuma 3. panta otrā daļa nosaka, ka valsts institūcijas, kurām ar likumu ir noteiktas tiesības veikt operatīvo darbību, savas kompetences ietvaros un atbilstoši šim likumam izdod iekšējos normatīvos aktus par šīs darbības organizāciju, metodēm, taktiku, līdzekļiem un uzskaiti.  Šobrīd, neskatoties uz Robežsardzes likuma 15. panta pirmās daļas 8. punktā minēto, ka robežsargam ir tiesības veikt operatīvās darbības pasākumus, lai novērstu un atklātu noziedzīgus nodarījumus un citus likumpārkāpumus, neviens normatīvais akts skaidri nenosaka, ka Robežsardze ir operatīvās darbības subjekts. Ņemot vērā minēto, Projekts skaidri nosaka, ka Robežsardze ir operatīvās darbības subjekts. No minētā tiesiskā regulējuma arī izriet, ka robežsarga tiesībās ietilps veikt arī operatīvo darbību.  Projekts arī paredz, ka Robežsardze ir izmeklēšanas iestāde. Tādējādi, uz Robežsardzi un robežsargu attiecas Kriminālprocesa likumā un ar minēto normatīvo aktu saistītajos normatīvajos aktos noteiktā kārtība.  Robežsardzes likuma 3. panta otrā daļa nosaka, ka Robežsardze aizsargā personu tiesības un likumīgās intereses neatkarīgi no to pilsonības, sociālā, mantiskā un cita stāvokļa, rases un nacionālās piederības, dzimuma un vecuma, izglītības un valodas, attieksmes pret reliģiju, politiskās un citas pārliecības. Savukārt Projekts minēto tiesisko regulējumu nesatur, jo Robežsardzes likuma 3. panta otrā daļa faktiski dublē Satversmes 91. pantu, kurš nosaka, ka visi cilvēki Latvijā ir vienlīdzīgi likuma un tiesas priekšā. Cilvēka tiesības tiek īstenotas bez jebkādas diskriminācijas. Tādējādi, Satversmē jau ir noteikts pienākums Robežsardzei aizsargāt personu tiesības un likumīgās intereses bez jebkādas diskriminācijas.  Robežsardzes likuma 3. panta ceturtā daļa nosaka, ka Robežsardze dod iespēju aizturētajām personām realizēt tiesības uz tiesisko aizsardzību. Projekts minēto tiesisko regulējumu nesatur, jo to būtībā nosaka Satversmes 92. pants, saskaņā ar kuru ikvienam ir tiesības uz advokāta palīdzību. Papildus, ikvienas personas tiesības uz tiesisko aizsardzību nosaka procesuālie tiesību akti, piemēram, Kriminālprocesa likums.  **Robežsardzes simbolika**  Projekts juridiski nostiprina Robežsardzes simbolu - karoga, himnas un devīzes statusu. Projekts arī paredz, ka Robežsardzes struktūrvienībām (piemēram, teritoriālajām pārvaldēm un dienestiem), papildus Robežsardzes vispārējiem simboliem, var būt arī savi karogi un emblēmas. Minētie simboli Robežsardzē pastāv un tiek praktiski lietoti. Radot Robežsardzes simbolu tiesisko institūtu, tiks juridiski nostiprināta un aizsargāta to pastāvēšana. Ņemot vērā Robežsardzes kā valsts institūcijas īpašo raksturu (piemēram, Robežsardze kara gadījumā no militarizētas valsts pārvaldes iestādes pārtop par militāro formējumu), ir svarīgi un lietderīgi radīt Robežsardzes kā īpašas institūcijas atšķirības no citām institūcijām elementus. Papildus, Robežsardzes simbolu juridiska nostiprināšana norāda uz šo simbolu svarīgo un īpašās piederības raksturu, veicinot pret šiem simboliem pienācīgu attieksmi.  Projekts arī paredz, ka viens no Robežsardzes simboliem ir emblēma vai ģerbonis. Saskaņā ar Ģerboņu likuma 1. panta 3. punktu ģerbonis ir saskaņā ar heraldikas nosacījumiem izstrādāts atsevišķs apzīmējums vai apzīmējumu kopums, kas ietverts noteiktā formā un reprezentē valsti, valsts pārvaldes institūciju, pašvaldību vai kādu citu juridisko vai fizisko personu. Šobrīd Robežsardzei ir emblēma, kuru, ievērojot Ģerboņu likuma prasības, ir plānots reģistrēt kā ģerboni, tādējādi, nodrošinot tam atbilstošu tiesisko aizsardzību.  **Robežsardzes funkcijas un uzdevumi**  Projekts saglabā Robežsardzes likuma 2. pantā minētās Robežsardzes funkcijas, proti, Robežsardzes funkcijas paliks nemainīgas - valsts robežas neaizskaramības nodrošināšana un nelegālās migrācijas novēršana.  Projekts paredz no Robežsardzes likuma nepārņemt tos Robežsardzes uzdevumus, kas minēti Robežsardzes likuma 13. panta 11. punktā, jo šis uzdevums neatbilst Robežsardzes funkcijām.  Projekts būtībā saglabā Robežsardzes likuma 13. panta 2. punktā minētos uzdevumus, izņemot Robežsardzes uzdevumu noziedzīgu apdraudējumu gadījumā sniegt palīdzību pierobežas iedzīvotājiem. Minētais Robežsardzes uzdevums saglabāts netika, jo Robežsardzes funkcijas ir valsts robežas neaizskaramības nodrošināšana un nelegālās imigrācijas novēršana. Savukārt, likuma ,,Par policiju’’ 3. pants nosaka, ka viens no policijas uzdevumiem ir garantēt personu un sabiedrības drošību. Tādējādi, palīdzības sniegšanas pienākums pierobežas iedzīvotājiem juridiski ir policijas pienākums. Jāpiebilst, ka palīdzības sniegšana (pasīvā (piemēram, informējot kompetentās iestādes) vai aktīvā formā (iejaucoties)) ir ikvienas personas pienākums. Vienlaikus Projekts paredz robežsarga kompetenci saistībā ar atbalsta sniegšanu citai valsts vai pašvaldības institūcijai, kā arī ar tādu noziedzīgu nodarījumu pārtraukšanu vai novēršanu, kuru izmeklēšana nav Robežsardzes kompetencē (skat. Projekta 16. panta sesto daļu, 17. panta septīto daļu un attiecīgo šī sākotnējās ietekmes novērtējuma ziņojuma (anotācijas) daļu).  Robežsardzes likuma 13. panta 2. punkts nosaka, ka Robežsardzes uzdevums ir sadarbībā ar Spēkiem novērst un atvairīt bruņotus iebrukumus Latvijas teritorijā, teritoriālajos un iekšējos ūdeņos, kā arī gaisa telpā, novērst bruņotas provokācijas uz valsts robežas. Šobrīd neviens normatīvais akts nedefinē terminu ,,bruņots iebrukums’’ un ,,bruņota provokācija’’ nozīmi. Bruņots ir tāds, kam ir ieroči, bruņojums (Latviešu valodas vārdnīca (izdevējs apgāds AVOTS, 1998. gads, 143. lpp.)). Tātad bruņotu uzbrukumu var definēt kā uzbrukumu, kurā tiek izmantoti ieroči vai bruņojums. Savukārt, provokācija ir musināšana, kūdīšana (uz kādu darbību, parasti – lai kaitētu darītājam). Provocēt nozīmē musināt, kūdīt (uz kādu darbību, parasti – lai kaitētu darītājam); izaicināt. Provocēt kādu uz vardarbību. Otra nozīme – provocēt nozīmē ierosināt, radīt, izraisīt strīdu, konfliktu, sadursmi, karu (Latviešu valodas vārdnīca (izdevējs apgāds AVOTS, 1998. gads, 653. lpp.)). Tātad, bruņotu provokāciju var tulkot kā darbību pret kādu personu, ar nolūku panākt pirmajai personai vēlamu šīs personas pretdarbību, un kuras laikā tiek izmantoti ieroči un bruņojums. Ņemot vērā minēto, terminus ,,bruņots iebrukums’’ un ,,bruņota provokācija’’, kuri tiek lietoti Robežsardzes likuma 13. panta 2. punktā, var ietilpināt pie valsts apdraudējumiem, jo minētās darbības ir vērstas pret valstī pastāvošo kārtību. Ņemot vērā minēto, kā arī apstākli, ka Latvijas teritorijā ietilpst teritoriālie (teritoriālā jūra) un iekšējie ūdeņi, kā arī gaisa telpa un valsts robeža, Projekts aktualizē Robežsardzes likuma 13. panta 2. punktā ietverto regulējumu, nosakot, ka lai nodrošinātu savu funkciju izpildi, Robežsardze sadarbībā ar Spēkiem novērš valsts apdraudējumu Latvijas teritorijā. Jāpiebilst, ka termins ,,valsts apdraudējums’’ Projekta ietvaros tiek izmantots likuma ,,Par ārkārtējo situāciju un izņēmuma stāvokli’’ izpratnē, taču valsts apdraudējuma novēršanas uzdevums uz Robežsardzi attieksies tās funkciju ietvaros.  Robežsardzes likuma 13. panta 3. punkts nosaka, ka Robežsardzes uzdevums ir novērot valsts robežai piegulošās sauszemes teritorijas, ūdeņus un gaisa telpu. Savukārt, Robežas likuma 1. panta 9. punktā ir definēts termins ,,teritoriālā jūra’’, nosakot, ka tā sevī ietver Baltijas jūras un Baltijas jūras Rīgas jūras līča ūdeņus, ja starptautiskajos līgumos nav noteikts citādi, 12 jūras jūdžu platumā, skaitot no bāzes līnijas. Robežas likuma 1. panta 8. punkts definē terminu ,,Latvijas Republikas iekšējie ūdeņi’’, nosakot, ka tie ūdensteču (upju, strautu, kanālu) un ūdenstilpju (ezeru, dīķu, ūdenskrātuvju) ūdeņi līdz valsts sauszemes robežai, kā arī jebkuri citi ūdeņi, kas atrodas uz krasta pusi no bāzes līnijām. Ņemot vērā minēto, Projekts faktiski precizē Robežsardzes likumā ietvertos terminus ,,ūdeņi’’ un ,,teritoriālie un iekšējie ūdeņi’’ tvērumu atbilstoši Robežas likumā lietotajai terminoloģijai.  Robežsardzes likuma 47. panta pirmā daļa nosaka, ka Robežsardzei ir tiesības pirkt dzīvojamās mājas vai atsevišķus dzīvokļus, kā arī celt dzīvojamās mājas robežsargu vajadzībām.  Šobrīd dzīvojamās telpas (dzīvojamās mājas vai dzīvokļi) Robežsardzes vajadzībām var tikt iegūtas, ievērojot, piemēram, Publisko iepirkumu likuma prasības, un Robežsardzei kopā ar Nodrošinājuma valsts aģentūru piedaloties publiskajā iepirkumā.  Papildus, Valsts un pašvaldību institūciju amatpersonu un darbinieku atlīdzības likums paredz dažādas kompensācijas, kas saistītas ar transporta izdevumiem (29. pants), ar pārcelšanās izdevumiem (30. pants) un dzīvojamās telpas īri un komunālajiem maksājumiem (31. pants). 12.1 pants.  Vienlaikus, arī Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likuma (turpmāk – Dienesta gaitas likums) 12.1 pants paredz, ka robežsargam, kurš ir norīkots pildīt dienesta pienākumus citā struktūrvienībā vienas reģionālās (teritoriālās) struktūrvienības ietvaros, sedz ar norīkošanu saistītos ceļa izdevumus un nodrošina ar naktsmītni.  Šobrīd neviens ārējais normatīvais akts nenosaka konkrētu iestādi, kura veic Robežsardzes funkciju īstenošanai nepieciešamās infrastruktūras plānošanu. Neviens Latvijas ārējais normatīvais akts arī nedefinē terminu ,,infrastruktūra”. Saskaņā ar Teritorijas attīstības plānošanas likuma 1. panta 4. punktu publiskā infrastruktūra ir tautsaimniecības teritoriālās struktūras sastāvdaļa, ko veido tehniskā (transporta, sakaru, enerģētikas, ūdensapgādes un vides objekti) un sociālā (izglītības, zinātnes, veselības un sociālās aprūpes, valsts pārvaldes, sabiedrisko pakalpojumu, kultūras un rekreācijas objekti) infrastruktūra. Savukārt, Nacionālās drošības likuma 22.2 pants definē terminu ,,kritiskā infrastruktūra”, nosakot, ka tā ir Latvijā izvietoti objekti, sistēmas vai to daļas, kuras ir būtiskas svarīgu sabiedrības funkciju īstenošanas, kā arī cilvēku veselības aizsardzības, drošības, ekonomiskās vai sociālās labklājības nodrošināšanai un kuru iznīcināšana vai darbības traucējumi būtiski ietekmētu valsts funkciju īstenošanu. No minētā var secināt, ka infrastruktūrā ietilpst būves, inženiertīkli, transports un citi objekti, kā arī informācijas sistēmas.  Robežsardzes funkciju īstenošanai nepieciešamās infrastruktūras plānošana ir jāveic Robežsardzei, jo minētā iestāde, ņemot vērā tās darbību, tās personāla kompetenci un pieredzi, ir viskompetentākā savu funkciju nodrošināšanai nepieciešamās infrastruktūras apzināšanā.  Projektā ietvertais Robežsardzes uzdevums nebūs pretrunā ar Ministru kabineta 2012. gada 11. decembra noteikumu Nr. 839 ,,Nodrošinājuma valsts aģentūras nolikums’’ 4.1.1. apakšpunktā noteikto, jo būvniecības iecere, ievērojot Būvniecības likuma 14. panta pirmo daļu, ir uzskatāma par nākamo stadiju būvniecības plānošanas un realizācijas procesā aiz būvniecības plānošanas.  Robežsardzes funkciju īstenošanai nepieciešamās infrastruktūras plānošanu Robežsardze veiks, Ministru kabineta 2014. gada 2. decembra noteikumos Nr.737 ,,Attīstības plānošanas dokumentu izstrādes un ietekmes izvērtēšanas noteikumi’’ noteiktajā kārtība izstrādājot plānu vai konceptuālu ziņojumu.  Saskaņā ar regulas Nr. 2016/399 2. panta 10. punktu robežkontrole ir darbības, ko saskaņā ar šo regulu veic pie robežas, reaģējot vienīgi uz nodomu šķērsot robežu vai robežas šķērsošanas aktu, neatkarīgi no visiem citiem apsvērumiem, un tā ietver robežpārbaudes un robežuzraudzību. Savukārt, minētā panta 11. punkts nosaka, ka robežpārbaudes ir pārbaudes, ko veic robežšķērsošanas vietās, lai nodrošinātu, ka personām, tostarp viņu transportlīdzekļiem un mantām drīkst atļaut ieceļot dalībvalstu teritorijā vai izceļot no tās, taču 12. punkts nosaka, ka robežuzraudzība ir robežu uzraudzība starp robežšķērsošanas vietām un robežšķērsošanas vietu uzraudzība pēc noteiktā darba laika beigām, lai nepieļautu personu izvairīšanos no robežpārbaudēm. Ņemot vērā minēto, kā arī lai skaidri noteiktu Robežsardzes lomu regulas Nr. 2016/399 ietvaros, Projekts skaidri nosaka, ka Robežsardzes uzdevumos ietilpst robežpārbaudes un robežuzraudzības veikšana.  Robežsardzes likuma 13. panta 10. punkts nosaka, ka Robežsardzes uzdevums ir patstāvīgi vai kopīgi ar starptautisko jūras ostu, lidostu, jūras pasažieru un dzelzceļa staciju administrāciju, sadarbībā ar muitas iestādēm, policiju, Spēku struktūrvienībām un attiecīgajām pašvaldībām nodrošināt un kontrolēt valsts robežas, pierobežas, pierobežas joslas, robežkontroles punktu un robežpārejas punktu režīma ievērošanu. Ņemot vērā, ka augstāk minētais regulējums ir novecojis un tas praktiski nedarbojas, proti, ikdienā tieši Robežsardze nodrošina un kontrolē valsts robežas, pierobežas, pierobežas joslas un robežšķērsošanas režīmu ievērošanu. Tāpēc, Projekts izsaka Robežsardzes likuma 13. panta 10. punktā minēto tiesisko sastāvu jaunā redakcijā.  Robežsardzes likuma 13. panta 15. punkts nosaka, ka Robežsardzes uzdevums ir kontrolēt, kā tiek ievēroti noteikumi par ārzemnieku ieceļošanu, uzturēšanos, izceļošanu un tranzītu Latvijas teritorijā, kā arī savas kompetences ietvaros veikt [Patvēruma likumā](https://likumi.lv/ta/id/60721-patveruma-likums) paredzētās darbības. Savukārt, Imigrācijas likuma 12. panta pirmā daļa 3. punkts nosaka, ka ārzemniekam Imigrācijas likumā noteiktajā kārtībā ir tiesības pieprasīt vīzu, ja viņš Ministru kabineta noteiktajā kārtībā iesniedz dokumentus, kas pamato ieceļošanas un uzturēšanās mērķi un uzturēšanās vietu, vai viņam ir ielūgums vai uzaicinājums. Minētais ielūgums ir obligāts, ja fiziskā vai juridiskā persona uzskatāma par darba devēju atbilstoši likumam “Par valsts sociālo apdrošināšanu” un ir paredzējusi ārzemnieku nodarbināt, noslēdzot darba līgumu vai uzņēmuma līgumu. Tādējādi, viens no nosacījumiem, lai ārzemnieks iegūtu vīzu un varētu likumīgi uzturēties Latvijā, ir viņa nodarbināšana. Imigrācijas likuma 41. panta trešā daļa paredz, ja ārzemnieka nelikumīgu uzturēšanos Latvijā konstatē Robežsardzes amatpersona, izbraukšanas rīkojumu izdod Robežsardzes priekšnieks vai viņa pilnvarota amatpersona, izņemot šā panta otrās daļas 2. punktā noteiktos gadījumus. Papildus, Latvijas Administratīvo pārkāpumu kodeksa (turpmāk – Kodekss) 189.2 pants paredz administratīvo atbildību par ārzemnieka nodarbināšanas aizlieguma pārkāpšanu. Kodeksa 226.1 pants nosaka, ka Robežsardze izskata 189.2[pantā](https://likumi.lv/doc.php?id=89648#p194.2) paredzēto administratīvo pārkāpumu lietas. Tādējādi, kontrolējot ārzemnieka uzturēšanās Latvijā likumību, Robežsardze kontrolē arī ārzemnieka nodarbināšanu. Ņemot vērā minēto, Projekts paredz, ka Robežsardzes uzdevums ir kontrolēt, kā tiek ievēroti noteikumi par ārzemnieku nodarbinātību. Jāpiebilst, ka Kodeksa 189.2 panta tiesiskais sastāvu nozaru kodifikācijas sistēmas ietvaros plānots integrēt Imigrācijas likumā (68.7 pantā) un Robežsardze veiks administratīvā pārkāpuma procesu par Imigrācijas likuma 68.7 pantā paredzēto administratīvo pārkāpumu.  Robežsardzes likuma 13. panta 6. punkts nosaka, ka Robežsardzes uzdevums ir kopīgi ar muitas iestādēm noteikt robežkontroles punktos darba vietas citām institūcijām un privātpersonām, kas nodrošina robežšķērsošanas kontroli citos likumā noteiktajos jautājumos vai sniedz pakalpojumus valsts robežu šķērsojošām personām. Šobrīd termins ,,robežkontroles punkts’’ netiek izmantots ne Robežas likumā, ne arī regulā Nr. 2016/399. Savukārt, regulas Nr. 2016/399 2. panta 8. punkts paredz robežšķērsošanas vietas, nosakot, ka robežšķērsošanas vieta ir vieta, ko kompetentās iestādes noteikušas ārējās robežas šķērsošanai. Ņemot vērā minēto un faktu, ka kopš Padomes 2007. gada 6. decembra Lēmuma Nr. 2007/801/EK par Šengenas *acquis* noteikumu pilnīgu piemērošanu Čehijas Republikā, Igaunijas Republikā, Latvijā, Lietuvas Republikā, Ungārijas Republikā, Maltas Republikā, Polijas Republikā, Slovēnijas Republikā un Slovākijas Republikā spēkā stāšanās, uz iekšējām robežām robežkontroles punktu vairs nav, Robežsardzes uzdevumos un visā Projektā atbilstoši citiem ārējiem normatīvajiem aktiem ir arī precizēta terminoloģija, aizstājot terminu ,,robežkontroles punkts’’ ar terminu ,,robežšķērsošanas vieta’’.  Robežsardzes likuma 13. panta 9. punkts nosaka, ka robežsardzes uzdevums ir uzturēt valsts robežu, robežas joslu un robežpārejas punktus.  Robežas likuma 5. panta pirmā daļa nosaka, ka lai nodrošinātu atbilstoši Latvijas noslēgtajiem starptautiskajiem līgumiem ierīkotās valsts sauszemes robežas saglabāšanu, kā arī robežzīmju un citu nostiprinājuma būvju vai elementu saglabāšanu un atbilstību minēto līgumu prasībām, organizē valsts sauszemes robežas uzturēšanu. Šobrīd valsts robežas uzturēšanu veic Robežsardze.  Robežas likuma 13. panta trešā prim daļa nosaka, ka valsts robežas joslas iekārtošanas un uzturēšanas prasības nosaka Ministru kabinets. Uz minētā deleģējuma pamata ir izdoti Ministru kabineta 2016. gada 3. maija noteikumi Nr. 268 ,,Latvijas Republikas valsts robežas joslas iekārtošanas un uzturēšanas noteikumi”.  Ministru kabineta 2012. gada 11. decembra noteikumu Nr. 839 ,,Nodrošinājuma valsts aģentūras nolikums’’ 3.2. apakšpunkts nosaka, ka Nodrošinājuma valsts aģentūras funkcija ir apsaimniekot un pārvaldīt Iekšlietu ministrijas un tās padotībā esošo iestāžu īpašumā, valdījumā vai lietošanā esošos nekustamos īpašumus, kas aģentūrai nodoti pārvaldīšanā.  Šobrīd Robežsardze neuztur nevienu robežšķērsošanas vietu. Minēto darbību veic Nodrošinājuma valsts aģentūra vai VAS ,,Valsts nekustamie īpašumi’’. Ņemot vērā minēto, Projekts atbilstoši normatīvajos aktos lietotajai terminoloģijai precizē Robežsardzes uzdevumus valsts robežas uzturēšanas, kā arī valsts robežas joslas iekārtošanas un uzturēšanas nodrošināšanas jomā.  Saskaņā ar likuma ,,Par aviāciju’’ 6. panta septīto daļu Robežsardze pārbauda vispārējās nozīmes aviācijas gaisa kuģu lidojumu veikšanai nepieciešamo dokumentāciju un civilās aviācijas gaisa kuģa apkalpes atbilstību lidojumu veikšanai. Savukārt, likuma ,,Par aviāciju’’ 61. panta pirmā daļa deleģē uzdevumu Robežsardzei nodrošināt Aviācijas meklēšanas un glābšanas koordinācijas centra (starptautiskais saīsinājums — ARCC) darbību, kurš koordinē civilās aviācijas nelaimes gadījumā cietušo gaisa kuģu un cilvēku meklēšanas un glābšanas darbus, kā arī aviācijas nelaimes gadījumu seku likvidēšanas darbus.  Saskaņā ar Jūrlietu pārvaldes un jūras drošības likuma 31. panta sesto daļu ostas kapteinis ir tiesīgs pieaicināt Robežsardzi, lai tā personām veic alkohola reibuma, narkotisko vai citu apreibinošu vielu ietekmes konstatēšanu vai nosūta šīs personas analīzes veikšanai, ja ir pamats aizdomām, ka tās lietojušas alkoholu, narkotiskās vai citas apreibinošas vielas. Taču, Robežsardzes uzdevumi šobrīd ir noteikti Robežsardzes likuma 13. pantā. Ņemot vērā minēto, secināms, ka Robežsardzes uzdevumi ir noteikti ne tikai Robežsardzes likumā, bet arī citos normatīvajos aktos. Papildus, ņemot vērā Robežsardzes funkcijas (valsts robežas neaizskaramības nodrošināšana un nelegālās migrācijas apkarošana), uzdevums, piemēram, koordinēt civilās aviācijas nelaimes gadījumā cietušo gaisa kuģu un cilvēku meklēšanas un glābšanas darbus vai veikt alkohola reibuma ietekmes konstatēšanu, neietilpst Robežsardzes funkciju lokā. No minētā arī ir secināms, ka citos normatīvajos aktos ietvertie Robežsardzes uzdevumi neatbilst Robežsardzes funkcijām. Tādējādi, Projekts paredz tos uzdevumus, kas atbilst Robežsardzes funkcijām. Papildus, Projekts paredz, ka Robežsardzei var būt arī uzdevumi, kuri noteikti citos normatīvajos aktos, piemēram, likumā ,,Par aviāciju’’.  **Robežsardzes sadarbība un profesionālie sakari**  Robežsardzes likuma 5. pants nosaka, ka Robežsardze ir tiesīga uzturēt profesionālos sakarus ar kaimiņvalstu un citu valstu kompetentajiem dienestiem un atbilstoši kompetencei slēgt ar tiem vienošanās, kā arī gatavot saskaņotus starptautisko līgumu projektus un iesniegt tos Iekšlietu ministrijai. Projekts minētā panta tiesisko saturu paplašina un aktualizē atbilstoši Robežas likuma 1. panta 11. punktā lietotajai terminoloģijai.  Organizācija ir cilvēku vai valstu apvienība ar vienotu rīcības programmu (Latviešu valodas vārdnīca, izdevējs apgāds AVOTS, 1998. gads, 555. lpp.). Plašākā nozīmē organizācija ir dēvējama kā fizisku un juridisku personu apvienība ar vienotu rīcības programmu. Termins ,,starptautisks’’ ir tāds, kas attiecas uz vairākām valstīm, tautām (Latviešu valodas vārdnīca, izdevējs apgāds AVOTS, 1998. gads, 764. lpp.). Ņemot vērā minēto, Projekta ietvaros ar terminu ,,starptautiska organizācija’’ ir jāsaprot fizisku vai juridisku personu apvienība ar vienotu rīcības programmu, un kura attiecas uz vairākām valstīm vai tautām.  **Robežsardzes darbība Eiropas Robežu un krasta apsardzes ietvaros**  Regulas Nr. 2016/1624 23. panta nosaka, ka dalībvalstis izraugās valsts kontaktpunktu saziņai ar Frontex par visiem jautājumiem, kas attiecas uz Frontex darbību, un valsts kontaktpunkts ir pieejams jebkurā laikā. Ņemot vērā, ka neviens normatīvais akts nenosaka par minēto valsts pienākumu izpildi atbildīgo Latvijas institūciju, kā arī ņemot vērā Robežsardzes darbības jomu, Projekts paredz, ka minētos dalībvalsts pienākumus īstenos Robežsardze. Tādejādi, Projekts paredz skaidri noteikt Robežsardzi par atbildīgo institūciju minēto Latvijas pienākumu īstenošanā. Jāpiebilst, ka minēto pienākumu Robežsardze īsteno jau šobrīd, taču neviens normatīvais akts to skaidri neparedz.  Saskaņā ar regulas Nr. 2016/1624 63. panta 1. punktu Frontex valdē ir pa vienam pārstāvim no katras dalībvalsts, un šim nolūkam katra dalībvalsts ieceļ valdes locekli, kā arī viņa aizstājēju, kas pārstāvēs valdes locekli viņa prombūtnes laikā. Tādejādi, minētajā pantā katrai Eiropas robežu un krasta apsardzes dalībvalstij ir noteikts konkrēts pienākums iecelt savu pārstāvi un viņa aizstājēju Frontex valdē. Šobrīd Frontex valdē Latvijas intereses pārstāv Robežsardzes priekšnieks. Ņemot vērā Robežsardzes un Eiropas robežu un krasta apsardzes darbības specifiku, kā arī Robežsardzes priekšnieka augsto kompetences līmeni Robežsardzes darbības jomā, Projekts paredz, ka Latvijas intereses Frontex valdē arī turpmāk pārstāvēs Robežsardzes priekšnieks.  Regulas Nr. 2016/1624 13. panta 3. punkts nosaka, ka dalībvalstis pēc Frontex pieprasījuma sniedz informāciju par valsts līmenī pieejamo tehnisko aprīkojumu, personālu un cik iespējams – par finanšu resursiem robežkontroles veikšanai. Dalībvalstis pēc Frontex pieprasījuma arī sniedz informāciju par saviem ārkārtas situāciju plāniem saistībā ar robežu pārvaldību. Tomēr, neviens normatīvais akts nenosaka konkrētu institūciju, kura pēc Frontex pieprasījuma minēto informāciju sniegs. Ņemot vērā Robežsardzes kompetenci, Projekts paredz, ka Robežsardze sniegs neaizsargātības novērtējuma sagatavošanai pieprasīto informāciju.  Regulas Nr. 2016/1624 18. panta 1. punkts nosaka, ja dalībvalsts konkrētās tās ārējo robežu karsto punktu zonās saskaras ar nesamērīgām migrācijas problēmām, kam raksturīgs liels jauktu migrācijas plūsmu ieplūdums, minētā dalībvalsts var pieprasīt tehnisko un operatīvo pastiprinājumu no migrācijas pārvaldības atbalsta vienībām. Minētā dalībvalsts iesniedz Frontex un citām attiecīgajām Eiropas Savienības aģentūrām, jo īpaši EASO un Eiropolam, pastiprinājuma pieprasījumu un savu vajadzību novērtējumu. Tādējādi, ja Latvija saskaras ar minētajām problēmām, tai ir tiesības pieprasīt no minētajām institūcijām pastiprinājumu, kuru nodrošina eksperti, ko no dalībvalstīm izvietojis Frontex un Eiropas Patvēruma atbalsta birojs, kā arī Frontex, Eiropola vai citu attiecīgu Eiropas Savienības aģentūru eksperti. Lai ieviestu skaidrību minētā pastiprinājuma pieprasījuma un dalībvalsts vajadzību novērtējuma sagatavošanā, minēto darbību veikšanai nepieciešams noteikt kompetento iestādi. Ņemot vērā, ka Robežsardze būs pirmā valsts institūcija, kas spējīga konstatēt un novērtēt migrācijas problēmas, Projekts paredz, ka minētā pastiprinājuma pieprasījuma un dalībvalsts vajadzību novērtējuma sagatavošanu veiks Robežsardze, savukārt apstiprinās - iekšlietu ministrs. Šāds lēmējinstitūcijas līmenis nepieciešams, jo situācijā, kad iestājas pēkšņa migrācijas problēma, Ministru kabineta kā lēmējinstitūcijas reaģēšanas spēja var būt pārāk laikietilpīga, tādējādi, radot nelabvēlīgas sekas valstij.  Regulas Nr. 2016/1624 20. panta 1. punkts nosaka, ka Frontex izvieto robežsargus un citu attiecīgo personālu kā Eiropas Robežu un krasta apsardzes vienību dalībniekus kopīgās operācijās, ātrās reaģēšanas robežapsardzes pasākumos un saistībā ar migrācijas pārvaldības atbalsta vienībām. Savukārt, minētā panta 5. punkts nosaka, ka ātrās reaģēšanas rezerve ir pastāvīgs korpuss, kas nodots tūlītējā Frontex rīcībā un kas var tikt izvietots no katras dalībvalsts piecās darba dienās no dienas, kad izpilddirektors un uzņēmēja dalībvalsts ir vienojušies par operatīvo plānu. Šajā nolūkā katra dalībvalsts ik gadu dara pieejamu Frontex zināmu skaitu robežsargu vai cita attiecīgā personāla. To specializācijas nosaka ar valdes lēmumu. Kopīgais personāla skaits, kādu dalībvalstis dara pieejamu, sasniedz vismaz 1 500 robežsargu vai cita attiecīgā personāla. Frontex var pārbaudīt, vai dalībvalstu piedāvātie robežsargi atbilst noteiktajām specializācijām. Lai nodrošinātu minēto dalībvalsts pienākumu izpildi, ir lietderīgi Robežsardzi noteikt par to Latvijas institūciju, kas Latvijā komplektē Eiropas Robežu un krasta apsardzes vienības (proti, nodrošina dalībniekus no Latvijas puses), kā arī sagatavo dalībniekus (no Latvijas) izvietošanai, kuru veiks Frontex.  Regulas Nr. 2016/1624 39. panta 1. punkts nosaka, ka Frontex izveido un uztur centralizētu tā tehniskā aprīkojuma rezervi esošā tehniskā aprīkojuma reģistru, ko veido vai nu dalībvalstīm, vai Frontex piederošs aprīkojums vai dalībvalstīm un Frontex kopīpašumā piederošs aprīkojums tās operatīvajām darbībām. Savukārt, minētā panta 8. punkts nosaka, ka dalībvalstis dod ieguldījumu tehniskā aprīkojuma rezervē. Dalībvalstu ieguldījumu rezervē un tehniskā aprīkojuma izvietošanu konkrētās operācijās plāno, pamatojoties uz ikgadējām divpusējām sarunām un nolīgumiem starp Frontex un dalībvalstīm. Saskaņā ar minētajiem nolīgumiem un tādā mērā, kā tas veido tehniskā aprīkojuma vienību minimālo skaitu konkrētam gadam, dalībvalstis savu tehnisko aprīkojumu dara pieejamu izvietošanai pēc Frontex pieprasījuma. Arī šajā gadījumā, lai nodrošinātu minēto dalībvalsts pienākumu izpildi, ir lietderīgi Robežsardzi noteikt par to Latvijas institūciju, kas Latvijā komplektē nacionālo tehniskā aprīkojuma rezervi un sagatavo to izvietošanai, jo, ņemot vērā Robežsardzes darbības jomu, faktiski Robežsardze ir viskompetentākā institūcija, kas spējīga minēta minētajā panta noteikto dalībvalsts pienākumu praktiski realizēt.  Jāpiebilst, ka Robežsardze jau šobrīd piemēro regulā Nr. 2016/1624 ietverto tiesisko regulējumu. Piemēram, šobrīd tiek nodrošināta prasība par Eiropas robežu un krasta apsardzes vienību dalībniekiem no Latvijas puses un tehniskās rezerves izveidi. Frontex ir informēta par 30 robežsargiem, kas veido Eiropas robežu un krasta apsardzes vienību dalībniekus no Latvijas puses. Viņu dati tiek ievadīti Frontex Opera sistēmā. Frontex ir sniegta informācija arī par tehnisko rezervi.  **Robežsardzes kompetence mācību organizēšanā**  VPIL 58. panta pirmā un otra daļa nosaka, ka lai nodrošinātu pastāvīgu sadarbību, iestādes, kas atrodas dažādu Ministru kabineta locekļu padotībā (pieder pie dažādiem resoriem), rakstveidā var slēgt starpresoru vienošanos, un starpresoru vienošanos iestādes var slēgt arī tad, ja tās pieder pie vienas publiskas personas vai dažādām publiskām personām. Ievērojot minēto, Robežsardze varētu ar citām institūcijām slēgt starpresoru vienošanās, lai tām nodrošinātu arī mācības jautājumos, kas skar Robežsardzes kompetenci (piemēram, derīgu ceļošanas dokumentu atpazīšanas jomā). Saskaņā ar pašreizējo praksi Robežsardzei notiek kopīgas mācības ar Spēku struktūrvienību un Valsts ieņēmumu dienesta pārstāvjiem. Tomēr, ņemot vērā robežsargu zināšanas un pieredzi, varētu būt lietderīga mācību organizēšana arī citu valsts institūciju, piemēram, Pārtikas un veterinārā dienesta, amatpersonām un darbiniekiem, kā arī ārvalstu institūciju amatpersonām un darbiniekiem, kā arī privāto tiesību juridisko personu pārstāvjiem, piemēram, aviopārvadātājiem. Ņemot vērā minēto, to personu loks, kurām Robežsardze var organizēt kvalifikācijas paaugstināšanu un mācības, ir plašs. Minētā sakarā nav piemērojama arī VPIL VI nodaļa, jo minēta nodaļa ir vērsta uz sabiedrības iesaisti VPIL mērķa (demokrātiska, tiesiska, efektīva, atklāta un sabiedrībai pieejama valsts pārvalde) sasniegšanai.  Ne vienmēr ir lietderīgi un efektīvi, ņemot vērā Valsts robežsardzes koledžas atrašanās vietu (Rēzekne), organizēt kvalifikācijas paaugstināšanu un mācības Valsts robežsardzes koledžā.  Ņemot vērā minēto Projekts paredz, ka Robežsardze jautājumos, kas skar tās kompetenci, papildus Valsts robežsardzes koledžai, var organizēt kvalifikācijas paaugstināšanu un mācības citu valsts institūciju, kā arī ārvalstu institūciju amatpersonām un darbiniekiem.  **Robežsarga statuss un profesionālā sagatavotība**  Saskaņā ar Robežsardzes likuma 6.1 pantu robežsargs ir Iekšlietu ministrijas sistēmas iestādes amatpersona, kura nodrošina Robežsardzes uzdevumu izpildi un kurai piešķirta speciālā dienesta pakāpe.  Dienesta gaitas likuma 2. panta pirmā daļa nosaka, ka dienests Iekšlietu ministrijas sistēmas iestādēs un Ieslodzījuma vietu pārvaldē ir valsts dienesta veids, kuru pilda Iestādes amatpersona, kam ir speciālā dienesta pakāpe.  Ņemot vērā minēto un to, ka Robežsardzes uzdevumus nevar nodrošināt citas Iekšlietu ministrijas iestādes amatpersona (piemēram, dienesta attiecībās Robežsardzē nevar atrasties policijas darbinieks), kā arī apstākli, ka vienīgā Robežsardzes amatpersona, kurai piešķirta speciālā dienesta pakāpe, ir robežsargs, projekts vienkāršo robežsarga definīciju.  Šobrīd robežsargam nepieciešamās izglītības prasības nosaka Dienesta gaitas likums, kura 7. panta pirmā daļa nosaka, ka robežsargam ir jāpiemīt vismaz vidējai izglītībai. Minētā likuma 15. panta trešā daļa nosaka, ka robežsargam, atkarībā no ieņemamā amata, ir jābūt vidējai izglītībai, profesionālajai (vismaz 2. profesionālās kvalifikācijas līmenis) izglītībai, pirmā līmeņa augstākajai izglītībai, vai akadēmiskajai vai otrā līmeņa profesionālajai augstākajai izglītībai. Savukārt, Ministru kabineta 2016. gada 13. decembra noteikumu Nr. 810 ,,Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm amatu klasifikāciju’’ 2. pielikums nosaka amatu saimei nepieciešamo izglītības tematisko jomu, piemēram, amatu saimei ,,Izmeklēšana’’ nepieciešamā izglītības tematiskā joma ir tiesību zinātne, civilā un militārā aizsardzība, datorika, komerczinības un administrēšana, sociālās un cilvēkrīcības zinātnes.  Šobrīd neviens ārējais normatīvais akts nenosaka, ka robežsargam ir jābūt speciālai robežsarga apmācībai. Tomēr, speciāla robežsarga apmācība ir nepieciešama, jo ikvienai personai, kura ieņem amatpersonas ar speciālo dienesta pakāpi amatu Robežsardzē, lai efektīvi veiktu savus dienesta pienākumus, ir nepieciešamas īpašas, ar Robežsardzes darbības specifiku saistītas zināšanas, proti, personai ir jāizprot Robežsardzes darbības specifika. Tomēr, apgūstamo minēto zināšanu apjoms, ievērojot personas izglītības līmeni un ieņemamo amatu Robežsardzē, ir diferencējams. Regulējuma, kas nosaka, ka robežsargam ir jābūt speciālai robežsarga apmācībai, neesamība var radīt arī problemātiku personai savu pienākumu un tiesību izpratnē.  Jāpiebilst, ka Robežsardzē dienesta attiecībās atrodas personas, kurām nav speciālās robežsarga izglītības. Piemēram, laika posmā no 2013. gada līdz 2017. gadam no citam Iekšlietu ministrijas sistēmas iestādēm uz Robežsardzi ir pārceltas 22 personas un starp minētajām personām 13 personām nav speciālās robežsarga izglītības.  Ņemot vērā minēto, Projekts paredz, ka robežsargam ir obligāta speciālā robežsarga apmācība, taču minētā apmācība attieksies uz personu, kura ir pieņemta dienestā Robežsardzē pēc Projekta spēkā stāšanās. Tas nozīmē, ka ikvienai personai, kura nākotnē vēlēsies kļūt par robežsargu (tajā skaitā arī personai, kura ir pārcelta dienestā Robežsardzē no citas Iekšlietu ministrijas sistēmas iestādes vai Ieslodzījuma vietu pārvaldes), būs obligāti jāapgūst speciāla robežsarga apmācība. Speciālā robežsarga apmācība neattieksies uz robežsargu, kurš jau ieņem amatu Robežsardzē. Minētās apmācības programma (tās saturs un ilgums) būs diferencējama atkarībā no robežsarga ieņemamā amata. Piemēram, speciālā robežsarga apmācība atšķirsies robežsargam, kura dienesta pienākumi ir saistīti ar izmeklēšanas darbību veikšanu, operatīvo darbību, vai ar aviācijas, jūrniecības un informācijas tehnoloģiju jomu, un robežsargam, kura dienesta pienākumi ir saistīti ar robežuzraudzību. Minētā apmācība tiks realizēta profesionālās tālākizglītības programmas vai kursu ietvaros Valsts robežsardzes koledžā. Jāpiebilst, ka speciālo robežsarga apmācību, piemēram, profesionālās tālākizglītības programmas ,,Robežapsardze’’ ietvaros, jau šobrīd realizē Valsts robežsardzes koledža.  Papildus Projekts paredz, ka katram robežsargam - virsniekam būs jāiziet speciāla, īpaši Robežsardzes vajadzībām izstrādāta militārā apmācība (Valsts robežsardzes koledžas nodrošināta kvalifikācijas paaugstināšanas kursa ietvaros). Minētais ir nepieciešams, jo pamatā tieši Robežsardzes virsnieki vada Robežsardzes instruktoru darbu, un minētā vadība var tikt realizēta arī militāro mācību laikā, kā arī militāru vai bruņotu konfliktu laikā. Jāpiebilst, ka ne katrs Robežsardzes virsnieks par robežsargu kļūst, iepriekš Valsts robežsardzes koledžā iegūstot 3. profesionālās kvalifikācijas līmeni, kura ietvaros robežsargs apgūst militāra rakstura apmācību. Robežsardzes virsniekam ir jāpiemīt augstākai profesionalitātei kā Robežsardzes instruktoram, kā arī Robežsardzes virsniekam ir savās spējās un uzvedībā Robežsardzes instruktoram jābūt par paraugu. Tāpēc, katram robežsargam - virsniekam ir jābūt apguvušam noteiktu apjomu militāru iemaņu. Tomēr, militārā apmācība neattieksies uz personu, kura ir ieņēmusi amatu Robežsardzē līdz Projekta spēkā stāšanās brīdim.  Speciālo robežsarga apmācību un speciālo militāro apmācību (Robežsardzes virsniekam) robežsargam būs jāapgūst pēc dienesta Robežsardzē uzsākšanas Robežsardzes noteiktajā laikā un apjomā.  Krimināllikuma 118. pants ,,Slepkavība sevišķi pastiprinošos apstākļos’’ nosaka kriminālatbildību sakarā ar to, ka cietušais vai viņa tuvinieks izpildījis savus dienesta vai profesionālos pienākumus vai piedalījies noziedzīga vai citāda prettiesiska nodarījuma novēršanā vai pārtraukšanā, vai devis liecību tiesā vai pirmstiesas kriminālprocesā. Savukārt, Krimināllikumā 125. pants ,,Tīšs smags miesas bojājums’’ paredz kriminālatbildību par tīša smaga miesas bojājuma nodarīšanu, ja tas izdarīts sakarā ar to, ka cietušais vai viņa tuvinieks izpildījis savus dienesta vai profesionālos pienākumus vai piedalījies noziedzīga vai citāda prettiesiska nodarījuma novēršanā vai pārtraukšanā. Latvija ir paredzējusi īpašu aizsardzību personai, kura izpildījusi savus dienesta vai profesionālos pienākumus vai piedalījusies noziedzīga vai citāda prettiesiska nodarījuma novēršanā vai pārtraukšanā. Starp šādām personām ietilpst dažādu valsts un pašvaldību institūciju amatpersonas un darbinieki, piemēram, policijas darbinieki, pašvaldības policijas darbinieki, Korupcijas novēršanas un apkarošanas biroja amatpersonas un robežsargi, jo minētās personas pilda profesionālos dienesta un darba pienākumus, kas var būt saistīti arī ar prettiesiska nodarījuma novēršanu. Ņemot vērā minēto, kā arī ievērojot Projekta attiecināmību uz Robežsardzi un robežsargu, lai ikvienai personai skaidri noteiktu, ka viena no minēto amatpersonu pārstāvjiem - robežsarga dzīvība un veselība tiek aizsargāta, Projekts paredz, ka robežsargs atrodas valsts aizsardzībā, proti, viņa dzīvību un veselību aizsargā valsts.  **Robežsarga zvērests**  Militārā dienesta likuma 4. pants nosaka karavīra zvērestu, tajā skaitā aizliegumu līdz zvēresta došanai karavīru iesaistīt kaujas uzdevumu izpildē, kaujas dežūrā un sardzē. Minētā panta trešā daļa arī nosaka aizliegumu pirms zvēresta došanas karavīram piemērot disciplinārsodu — arestu. Savukārt, saskaņā ar Dienesta gaitas likuma 11. pantu robežsargam, stājoties dienestā, ir jādod zvērests. Minētais attiecas arī uz citām Iekšlietu ministrijas sistēmas iestāžu amatpersonām ar speciālajām dienesta pakāpēm, piemēram, policijas darbiniekiem. Salīdzinot Militārā dienesta likuma 4. pantā ietverto zvērestu ar Dienesta gaitas likuma 11. pantā ietverto zvērestu, secināms, ka starp tiem pastāv būtiskas atšķirības. Piemēram, Militārā dienesta likuma 4. pantā minētajā zvērestā karavīram ir jāzvēr netaupot spēkus, veselību un dzīvību, sargāt Latvijas valsti un tās neatkarību, savukārt, Dienesta gaitas likuma 11. pantā ietvertajā zvērestā minētais solījums ietverts nav. Ņemot vērā minēto, var veidoties situācija, ka gadījumā, ja robežsargs tiek iekļauts Spēku sastāvā, viņš kļūst par karavīru, kurš nav devis karavīra zvērestu. Papildus, kā norādīts Militārā dienesta likuma 4. pantā, karavīra zvēresta nedošanai ir tiesiskas sekas, proti, karavīru, kurš nav devis karavīra zvērestu, nevar iesaistīt pilnvērtīgā karavīra uzdevumu izpildē. Lai minēto situāciju risinātu, Projekts paredz robežsarga zvēresta institūta atjaunošanu, kurš praktiski ietvers karavīra un Iekšlietu ministrijas sistēmas iestāžu un Ieslodzījuma vietu pārvaldes amatpersonas ar speciālo dienesta pakāpi (turpmāk – amatpersona) zvēresta būtību. Tādejādi, robežsargam, ja viņš tiks iekļauts Spēku sastāvā, karavīra zvērests nebūs jādod, jo būtībā viņš karavīra zvērestā ietverto solījumu jau būs devis, dodot robežsarga zvērestu.  Projekts paredz, ka zvērestu robežsargs dos saskaņā ar Dienesta gaitas likumā noteikto kārtību. Tādējādi, robežsarga zvērestu pieņems attiecīgais ministrs, Robežsardzes priekšnieks vai viņa pilnvarota amatpersona. Plānots, ka robežsarga zvēresta praktisko izpildi veiks Valsts robežsardzes koledža. No zvēresta došanas būs atbrīvotas bijušās Latvijas militārpersonas (karavīri un zemessargi). Robežsarga zvēresta došana neattieksies arī uz robežsargiem, kuri dienē Robežsardzē līdz Projekta spēkā stāšanās brīdim – minētās personas robežsarga zvērestu dos, ja Robežsardze tiks iekļauta Spēku sastāvā.  Minētais tiesiskais regulējums nekādā gadījumā nenozīmē to robežsargu, kuri atradīsies dienestā Robežsardzē līdz Projekta spēkā stāšanās brīdim, esamību mazāk vērtīgu personu statusā kā to robežsargu, kuri būs devuši robežsarga zvērestu. Robežsarga zvēresta obligātuma atšķirības starp robežsargu, kurš atrodas dienestā līdz Projekta spēkā stāšanās brīdim, un robežsargu, kurš dienesta attiecībās atrodas pēc Projekta spēkā stāšanās, ņemot vērā robežsargu skaitu, tiek ieviestas pamatojoties uz praktiskiem un finansiāliem apsvērumiem.  Lai minēto ieviestu, būs jāizdara grozījumi Militārā dienesta likumā, papildinot to personu skaitu, kurām nav jādod karavīra zvērests, un Dienesta gaitas likumā, paredzot, ka uz robežsargu neattiecas amatpersonas zvērests.  **Robežsarga piedalīšanās starptautiskā pasākumā**  Eiropas Komisijas Attīstības sadarbības Ģenerāldirektorāta 2014. gada 14. jūlija vēstulē Nr. DEVCO H2/JV/Ares (2014) 2350381 (turpmāk – vēstule) Eiropas Savienības dalībvalstīm tika izteikts uzaicinājums izteikt interesi iesaistīties ES robežu pārvaldības programmas Centrālāzijai 9. fāzē (turpmāk – projekts), kā arī noteiktas vadlīnijas (*Call for Expression of Interest addressed to EU Member States*) dalībai projektā. Atbildot uz minēto aicinājumu, Latvija bija pieteikusies iesaistīties programmā, paužot interesi kļūt par konsorcija vadošo valsti. 2014. gada 1. oktobrī EK rīkotajā koordinācijas sanāksmē Briselē Latvija tika nominēta šī uzdevuma veikšanai. Savukārt, saistībā ar vēstulē izteikto aicinājumu, tika pieņemts Ministru kabineta 2014. gada 8. decembra rīkojums Nr. 745 ,,Par nacionālās koordinācijas mehānismu Latvijas kā vadošās dalībvalsts uzdevumu veikšanai Eiropas Savienības dalībvalstu konsorcijā Eiropas Savienības robežu pārvaldības programmas Centrālāzijai 9.fāzē’’ (turpmāk – rīkojums). Saistībā ar rīkojuma izpildi Robežsardze dienesta komandējumos uz ārvalstīm (Kirgizstānu un Austriju) sūtīja robežsargus. Robežsardzes likuma 5.1pants nosaka, ka robežsargi piedalās starptautiskajās misijās un operācijās. Tomēr, ņemot vērā rīkojumā minēto, secināms, ka robežsargi piedalās arī starptautiskā projektā. Ņemot vērā minēto, kā arī lai ieviestu skaidrību robežsargu aktivitātēs, Projekts paredz, ka robežsargs var tikt nosūtīts piedalīties starptautiskā pasākumā.  Kā minēts iepriekš, regulas Nr. 2016/1624 20. panta 1. punkts nosaka, ka Frontex izvieto robežsargus un citu attiecīgo personālu kā Eiropas Robežu un krasta apsardzes vienību dalībniekus kopīgās operācijās, ātrās reaģēšanas robežapsardzes pasākumos un saistībā ar migrācijas pārvaldības atbalsta vienībām. Proti, robežsargs var tikt iesaistīts Frontex organizētos starptautiskos pasākumos.  Ņemot vērā minēto, Projekts arī nodala kompetenci, nosakot, kādos gadījumos lēmumu par robežsarga dalību starptautiskajā pasākumā pieņem Robežsardzes priekšnieks. Minētā kompetences nodalīšana ir nepieciešama, lai noteiktās situācijās nodrošinātu pēc iespējas ātrāku robežsarga nogādi nepieciešamajā vietā. Piemēram, saskaņā ar regulas Nr. 2016/1624 20. panta 5. un 7. punktu ātrās reaģēšanas rezerve (Eiropas robežu un krasta apsardzes vienība) ir pastāvīgs korpuss, kas nodots tūlītējā Frontex rīcībā un kas var tikt izvietots no katras dalībvalsts piecās darba dienās no dienas, kad izpilddirektors un uzņēmēja dalībvalsts ir vienojušies par operatīvo plānu, un dalībvalstis pēc Frontex pieprasījuma robežsargus un/vai citu attiecīgo personālu no ātrās reaģēšanas rezerves dara pieejamus izvietošanai. Tomēr, ārkārtas situācijās robežsarga iesaiste starptautiskā Frontex organizētā starptautiskā pasākumā ir jānodrošina iespējami īsākā laikā. Tādos gadījumos, ja par robežsarga nosūtīšanu lems Ministru kabinets, robežsarga iesaiste var būt novēlota. Papildus, ieviešot minēto tiesisko regulējumu, tiks nodrošināta arī Ministru kabineta darbības atslogošana.  Ņemot vērā minēto, ir lietderīgi noteikt, ka lēmumu par robežsarga piedalīšanos starptautiskā pasākumā, kas notiek regulas Nr. 2016/1624 ietvaros, pieņem Robežsardzes priekšnieks.  Projekts arī aktualizē robežsarga pienākumus, tajā skaitā novērš Robežsardzes likumā ietverto tiesību normu dublēšanos ar tiesību normām citos normatīvajos aktos. Piemēram, Robežsardzes likuma 14. panta otrā daļa nosaka, ka dienesta pienākumus robežsargi pilda saskaņā ar attiecīgiem likumiem, Robežsardzes reglamentiem, nolikumiem un citiem normatīvajiem aktiem, kā arī priekšnieku pavēlēm un rīkojumiem. Minētā panta trešā daļa nosaka, ka robežsargi bez iebildumiem pilda savu tiešo priekšnieku un amatā augstāku priekšnieku likumīgās pavēles un rīkojumus. Savukārt, Dienesta gaitas likuma 6. panta 3. punkts nosaka, ka amatpersonas (tajā skaitā robežsarga) vispārīgie pienākumi ir apzinīgi un godprātīgi pildīt amata pienākumus un augstāku amatpersonu rīkojumus (pavēles). Tādejādi, robežsarga pienākums pildīt priekšnieku pavēles un rīkojumus faktiski ir ietverts Dienesta gaitas likumā. Saskaņā ar VPIL 10. pantu valsts pārvalde ir pakļauta likumam un tiesībām. Tādejādi, robežsargs, ņemot vērā, ka viņš miera laikā ir valsts pārvaldes sastāvdaļa, ir pakļauts likumam un tiesībām. No minētā likuma panta ir secināms, ka robežsargs dienesta pienākumus pilda atbilstoši likumiem, Robežsardzes reglamentiem, nolikumiem un citiem normatīvajiem aktiem.  **Robežsarga atrašanās Nacionālo bruņoto spēku sastāvā**  Projekts paredz, ja Robežsardze tiek iekļauta Spēku sastāvā, robežsargam ir karavīra tiesiskais statuss. Tas nozīmē, ka kara un izņēmuma stāvokļa (ja Robežsardze tiek iekļauta Spēku sastāvā) robežsargam ir saistoši tie paši normatīvie akti, kas karavīram, piemēram, Militārā dienesta likums. Minētais arī nozīmē, ja Robežsardze tiek iekļauta Spēku sastāvā, robežsargam ir tādi paši pienākumi un tiesības kā karavīriem.  Ņemot vērā minēto, robežsargs, kuram ir karavīra tiesiskais statuss, fizisko spēku, speciālos cīņas paņēmienus, speciālos līdzekļus un dienesta suņus varēs izmantot, kā arī šaujamieročus pielietot saskaņā ar valsts aizsardzības jomu reglamentējošiem normatīvajiem aktiem, piemēram, Militārā dienesta likumu. Papildus, saskaņā ar Militārā dienesta likuma 13. panta vienpadsmito punktu, veicot kaujas uzdevumu bruņotā konfliktā, karavīram jāievēro starptautisko tiesību noteikumi par ieroču pielietošanu šādā konfliktā. Tādējādi, robežsargam, kuram ir karavīra tiesiskais statuss, piedaloties bruņotā konfliktā, būs jāievēro starptautisko tiesību aktu prasības, piemēram, 1949. gada 12. augusta Ženēvas konvencija par civilpersonu aizsardzību kara laikā un 1949. gada 12. augusta Ženēvas konvencija par attieksmi pret karagūstekņiem.  Papildus, ievērojot 1949. gada 12. augusta Ženēvas konvencijas par attieksmi pret karagūstekņiem 4. pantu, kurš nosaka, ka karagūstekņi ir personas, kuras nokļuvušas ienaidnieka varā un kuras pieder pie karojošo pušu bruņoto spēku locekļiem, kā arī zemessardzes un brīvprātīgo vienību locekļiem, kas ietilpst šajos bruņotajos spēkos, var secināt, ka robežsargs, bez iekļaušanas Spēku sastāvā, visos pieteikta kara gadījumos vai jebkura cita militāra konflikta gadījumā, kurš var rasties starp divām vai vairākām minētās konvencijas dalībvalstīm ir pielīdzināms bruņoto spēku loceklim, jo:  1) ietilpst bruņotas institūcijas sastāvā, robežsargs ir bruņots, atklāti nēsā šaujamieroci;  2) robežsargam ir priekšnieks, kurš dod rīkojumus un atbild par sev padotā personāla veiktajām darbībām;  3) robežsargs nēsā formas tērpu,  pie kura piestiprinātas pazīšanas zīmes, kuras var ievērot no attāluma;  4) kara gadījumā robežsargs kļūst par Spēku sastāvdaļu, savukārt, izņēmuma stāvokļa gadījumā par tādu var kļūt;  5) robežsargs piedalās Spēku organizētajās kopīgajās militārajās mācībās;  6) ievērojot Projekta 6. panta pirmās daļas 3. punktu, sadarbībā ar Spēkiem novērš valsts apdraudējumu Latvijas teritorijai;  7) robežsargs militāra iebrukuma gadījumā ir tiesīgs pielietot šaujamieroci.  Saskaņā ar Projekta 13. pantu robežsargs ir Iekšlietu ministrijas sistēmas iestādes amatpersona ar speciālo dienesta pakāpi. Savukārt, Militārā dienesta likuma 2. panta 5. punkts nosaka, ka karavīrs ir Latvijas pilsonis, kas pilda aktīvo dienestu un kam piešķirta militārā dienesta pakāpe. Tādejādi, gan robežsargam, gan arī karavīram ir piešķirta dienesta pakāpe. Tomēr, dienesta pakāpju piešķiršanas nosacījumi starp abām amatpersonu grupām atšķiras, kā arī atšķiras prasības, kādām jāatbilst lai ieņemtu noteiktu amatu. Lai novērstu dienesta pakāpju un amatu pielīdzināšanas iespējamās neskaidrības, Projekts paredz, ka Ministru kabinets nosaka kārtību, kādā Spēku sastāvā iekļautajam robežsargam pielīdzina speciālo dienesta pakāpi un amatu.  **Robežsarga tiesības**  Projekts arī atbilstoši Robežsardzes funkcijām, uzdevumiem un mūsdienām aktualizē robežsarga tiesības.  Robežsardzes likuma 15. panta pirmās daļas 1. punkts paredz robežsarga tiesības pierobežā, kā arī robežkontroles punktos un robežpārejas punktos, pildot dienesta pienākumus, bez ierobežojumiem pārvietoties, pārbaudīt personu dokumentus. Minētā panta 2. punkts savukārt paredz, ka robežsargiem visā pierobežā, kā arī robežkontroles punktos un robežpārejas punktos ir tiesības visām personām, kas šķērso valsts robežu, noteiktā kārtībā pārbaudīt personu apliecinošos dokumentus un izdarīt tajos vajadzīgās atzīmes. No minētā var secināt, ka robežsargs var pārbaudīt identitāti ikvienai personai, kura atrodas pierobežā un robežšķērsošanas vietā.  Eiropas Parlamenta un Padomes regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 6. panta 1. punkta c) un e) apakšpunkts nosaka, ka jebkura ar personas datiem vai personas datu kopumiem veikta darbība vai darbību kopums, ko veic ar vai bez automatizētiem līdzekļiem, piemēram, vākšana, reģistrācija, organizēšana, strukturēšana, glabāšana, pielāgošana vai pārveidošana, atgūšana, aplūkošana, izmantošana, izpaušana, nosūtot, izplatot vai citādi darot tos pieejamus, saskaņošana vai kombinēšana, ierobežošana, dzēšana vai iznīcināšana (turpmāk – apstrāde) ir likumīga tikai tādā apmērā un tikai tad, ja apstrāde ir vajadzīga, lai izpildītu uz pārzini attiecināmu juridisku pienākumu, un apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras.  Viena no Robežsardzes funkcijām ir nelikumīgas migrācijas novēršana. Saskaņā ar VPIL 10. panta trešo daļu valsts pārvalde darbojas sabiedrības interesēs. Ņemot vērā, ka Robežsardze ir valsts pārvaldes iestāde, secināms, ka Robežsardze savas funkcijas veic sabiedrības interešu aizstāvības nolūkos.  Imigrācijas likuma 3. panta pirmā daļa nosaka, ka ārzemnieku ieceļošanu un uzturēšanos Latvijā atbilstoši savai kompetencei dokumentē un kontrolē Robežsardze. Minētā likuma 4. un 4.1 pants nosaka nosacījumus, kādus ārzemniekam ir jāievēro, lai likumīgi varētu uzturēties Latvijas teritorijā. Robežsardze veic vairākus Imigrācijas likumā noteiktus uzdevumus, piemēram, Imigrācijas likuma 50.3 pants nosaka, ka Robežsardze organizē un veic ārzemnieku piespiedu izraidīšanu, kura tiek veikta, ja ir konstatēta ārzemnieka nelikumīga uzturēšanās Latvijā (Imigrācijas likuma 41. panta pirmā daļa). Tādejādi, Imigrācijas likums Robežsardzei ir noteicis konkrētas pilnvaras, no kurām izriet arī juridisks pienākums.  Lai realizētu robežsardzes uzdevumus, piemēram, nodrošinātu kontroli pār to, kā tiek ievēroti noteikumi par ārzemnieku ieceļošanu, uzturēšanos, nodarbinātību, izceļošanu un tranzītu Latvijā, robežsargam ir nepieciešams minētos pienākumus veikt visā Latvijas teritorijā. Ņemot vērā minēto, Robežsargam, lai viņš pilnvērtīgi varētu veikt savus dienesta pienākumus ir nepieciešamība noskaidrot ikvienas personas identitāti.  Ņemot vērā minēto, Projekts faktiski paredz, ka robežsargam ir tiesības pārbaudīt ikvienas personas identitāti (tajā skaitā Latvijas teritoriālajā jūrā, jūras ostās, kurās ir noteiktas valsts robežas šķērsošanas vietas, kā arī Latvijas iekšējos ūdeņos, pa kuriem saskaņā ar Latvijai saistošām starptautisko tiesību normām un starptautiskajiem līgumiem ir noteikta Latvijas valsts sauszemes robeža, kā arī veicot ārzemnieku ieceļošanas, uzturēšanās, nodarbinātības, izceļošanas un tranzīta noteikumu ievērošanas kontroli un ārzemnieka vai viņa uzaicinātāja sniegtās informācijas un ziņu patiesuma pārbaudi) un noskaidrojot personas identitāti, robežsarga arī varēs noskaidrot (piemēram, izmantojot attiecīgas informācijas sistēmas) vai personas darbības ir atbilstošas normatīvajiem aktiem (piemēram, personai ir tiesības uzturēties Latvijā).  Robežsardzes likuma 15. panta pirmās daļas 1. un 2. punkts nosaka, ka robežsargiem visā pierobežā, kā arī robežkontroles punktos un robežpārejas punktos ir tiesības pildot dienesta pienākumus, kontrolēt transportlīdzekļus un to kravas, kā arī veikt visu valsts robežu šķērsojošo transportlīdzekļu apskati. Savukārt, minētā panta ceturtā daļa nosaka, ka gadījumos, kas saistīti ar ārzemnieku ieceļošanas, uzturēšanās, izceļošanas un tranzīta noteikumu ievērošanas kontroli un profilaksi, kā arī operatīvās darbības pasākumu veikšanu, robežsargiem ir tiesības darboties arī ārpus šā panta pirmajā daļā noteiktajām vietām.  Kārtību, kādā var tikt veikta apskate, šobrīd nosaka procesuālie normatīvie akti - Kodekss (Divdesmitā nodaļa) un Kriminālprocesa likums (10. nodaļa). Tāpēc, Projektā apskates tiesisko regulējumu iekļaut nav nepieciešams.  Regulas Nr. 2016/399 8. pants nosaka, ka robežsargi pie ārējām robežām pārbauda pārvietošanos pār robežu un pārbaudes var attiekties arī uz robežu šķērsojošo personu transportlīdzekļiem un lietām.  Ministru kabineta 2015. gada 2. jūnija noteikumu Nr. 279 ,,Ceļu satiksmes noteikumi’’ 25.7. apakšpunkts nosaka transportlīdzekļa vadītāja pienākumu jebkurā Latvijas vietā apturēt transportlīdzekli pēc robežsarga norādījuma.  Lai nodrošinātu Robežsardzes funkciju izpildi, robežsargam ir nepieciešams darboties visā Latvijas teritorijā. Svarīgi, lai robežsargam visā Latvijas teritorijā būtu tiesības, piemēram, pārbaudīt transportlīdzekli, jo personas, kuras ir nelikumīgi šķērsojušas valsts robežu un tādējādi valstī uzturas nelikumīgi, savās pretlikumīgajās darbībās var izmantot transportlīdzekļus un var tajos slēpties.  Robežsardzes likuma 15. panta pirmās daļas 4. un 5. punkts nosaka, ka robežsargam visā pierobežā, kā arī robežkontroles punktos un robežpārejas punktos ir tiesības noteiktā kārtībā izņemt un nodot muitas iestādēm preces un citus priekšmetus, kas atrasti pie personām, kuras šķērso valsts robežu, apejot muitas kontroli, kā arī noteiktā kārtībā izņemt un nodot valsts policijas iestādēm ieročus, munīciju, sprāgstvielas, narkotiskās, psihotropās un radioaktīvās vielas, kas atrastas pie valsts robežu šķērsojošām personām, kurām nav attiecīgas atļaujas.  Lietu izņemšanu šobrīd regulē tādi procesuālie normatīvie akti kā Kodekss un Kriminālprocesa likums.  Kodeksa 257. panta pirmā daļa nosaka, ka mantas un dokumentus, kuri ir pārkāpuma priekšmets vai izdarīšanas rīks un kuri atrasti aizturēšanas, personas mantu vai vietas apskates laikā, kā arī pārkāpuma konstatācijas brīdī, izņem Kodeksa 254. pantā minētās personas. Savukārt, Kodeksa 254. pants nosaka, ka administratīvā kārtā aizturēt personu, kura izdarījusi administratīvo pārkāpumu, drīkst Robežsardzes amatpersonas - ja izdarīti administratīvie pārkāpumi, kuru izskatīšana ir Robežsardzes kompetencē, kā arī citi administratīvie pārkāpumi, kurus, veicot savus dienesta pienākumus, konstatējuši robežsargi. Kodeksa 268.pants nosaka, ka institūcija (amatpersona), sagatavojot administratīvā pārkāpuma lietu izskatīšanai, pārbauda vai šīs lietas izskatīšana ir tās kompetencē un ja šīs lietas izskatīšana nav tās kompetencē, lietu pārsūta pēc piekritības.  Kriminālprocesa likuma 387. panta astotā daļa nosaka, ka Robežsardzes pilnvarotas amatpersonas izmeklē noziedzīgus nodarījumus, kas saistīti ar valsts robežas nelikumīgu šķērsošanu, personas nelikumīgu pārvietošanu pāri valsts robežai vai nelikumīgu uzturēšanos valstī, kā arī robežsarga kā valsts amatpersonas izdarītus noziedzīgus nodarījumus, kas nav saistīti ar vardarbību. Savukārt, minētā panta trīspadsmitā daļa nosaka, ja kāda izmeklēšanas iestāde saņem ziņu par notiekošu vai notikušu smagu vai sevišķi smagu noziegumu, kura izmeklēšana neietilpst tās kompetencē, bet pierādījumu fiksēšanai vai nozieguma izdarītāja aizturēšanai nepieciešams veikt neatliekamas izmeklēšanas darbības, tā uzsāk kriminālprocesu, informē par to attiecīgo kompetento izmeklēšanas iestādi, veic neatliekamās izmeklēšanas darbības un nodod uzsāktā kriminālprocesa materiālus pēc piekritības. Viena no izmeklēšanas darbībām ir izņemšana (Kriminālprocesa likuma 186. pants). Tādējādi, robežsargs, konstatējot, ka persona ir pārvietojusi preces, apejot muitas kontroli vai arī konstatējis pie personas esošus ieročus, munīciju, sprāgstvielas, narkotiskās, psihotropās un radioaktīvās vielas un personai nav attiecīgas atļaujas, var ierosināt attiecīgi administratīvā pārkāpuma procesu vai kriminālprocesu, veikt izņemšanu un pēc tam attiecīgos materiālus nodot pēc procesuālās piekritības (piemēram, Valsts policijai vai Valsts ieņēmumu dienestam).  Robežsargs, konstatējot personas iespējamu saistību ar noziedzīgu nodarījumu vai administratīvo pārkāpumu, tajā skaitā konstatējot pie personas lietas, par kuru likumīgu apriti pastāv šaubas, jebkurā brīdī var informēt iespējamo piekritīgo institūciju.  Ņemot vērā minēto, Projekts nesaglabā Robežsardzes likuma 15. panta pirmās daļas 4. un 5. punktā ietverto tiesisko regulējumu.  Projekts nesaglabā Robežsardzes likuma 15. panta pirmās daļas 7. punktā minētās robežsarga tiesības izmantot fiziskajām un juridiskajām personām piederošos sakaru līdzekļus un transportlīdzekļus. Šobrīd robežsargi ir pietiekami nodrošināti, lai veiktu savus uzdevumus bez privātpersonu lietu izmantošanas. Minētā tiesiskā regulējuma neesamība neatceļ robežsarga tiesības izmantot privātpersonas lietas galējas nepieciešamības situācijā.  Pieņemot Projektu, robežsargam būs tiesības pieprasīt un bez maksas saņemt no valsts un pašvaldības institūcijas un privātpersonas informāciju, dokumentu un citu materiālu, kas nepieciešams Robežsardzes uzdevumu izpildei. Minētais termins ,,privātpersona’’ tiek lietots VPIL 1. panta 11. punkta izpratnē, proti, privātpersona ir fiziskā persona, privāto tiesību juridiskā persona (t.i. privāto tiesību subjekti (VPIL koncepcija, 53. lpp.)) vai šādu personu apvienība. Tāpēc, robežsargam, lai nodrošinātu Robežsardzes uzdevumu izpildi, būs tiesības bez maksas saņemt informāciju, dokumentu un citu materiālu no biedrības (piemēram, asociācijas), nodibinājuma, individuālā komersanta, personālsabiedrības (piemēram, pilnsabiedrības), kapitālsabiedrības (sabiedrība ar ierobežotu atbildību vai akciju sabiedrība), reliģiskās organizācijas, profesionālās organizācijas un citām privātpersonām.  Kriminālprocesa likuma 243. pants paredz dažādus personai piemērojamus drošības līdzekļus, tajā skaitā aizliegumu izbraukt no valsts. Praksē robežsargi mēdz saskarties ar situāciju, ka robežu mēģina šķērsot personas, kurām ir piemērots minētais drošības līdzeklis. Tomēr, šobrīd ir identificēta problēma - neviens normatīvais akts nenosaka robežsarga tiesības atteikt valsts robežas šķērsošanu personai, kurai kā drošības līdzeklis ir noteikts aizliegums izbraukt no valsts. Tādējādi, ja valsts robežu vēlas šķērsot persona, kurai kā drošības līdzeklis ir piemērots aizliegums izbraukt no valsts, veidojas situācija, kad robežsargam, ja ir ievērotas valsts robežas šķērsošanai atbilstošās formalitātes, nav tiesību personai liegt izceļošanu no valsts. Jāpiebilst, ka saskaņā ar Kriminālprocesa likuma 67. panta otro daļu drošības līdzekļa noteikumu vai amatpersonu likumīgo prasību neizpildīšana, noteikto ierobežojumu pārkāpšana vai kārtības neievērošana ir pamats, lai tiktu lemts jautājums par stingrāka drošības līdzekļa piemērošanu, papildu ierobežojumu noteikšanu vai procesuālo sankciju piemērošanu. Ja persona, kurai kā drošības līdzeklis ir piemērots aizliegums izceļot no valsts, no valsts tomēr izceļo, var netikt sasniegts kriminālprocesa mērķis. Lai minēto problēmu novērstu, Projekts paredz, ka robežsargam būs tiesības atteikt valsts robežas šķērsošanu personai, kurai kā drošības līdzeklis piemērots aizliegums izceļot no valsts.  Ja ārzemnieks robežpārbaudes laikā uzrāda dokumentu, par kuru paziņojums iekļauts Interpola Zagto un pazaudēto ceļošanas dokumentu datubāzē (turpmāk – Sistēmā) (piemēram, dokuments nederīgs) Robežsardzei ir jāveic virkne darbību, lai pierādītu dokumenta nederīgumu. Tad, kad ir gūts apliecinājums dokumenta nederīgumam, Robežsardze var vērtēt jautājumu par atteikšanu ārzemniekam ar minēto dokumentu ieceļot Latvijā. Pie šādiem apstākļiem tiesību akti neparedz ārzemniekam piemērot administratīvo sodu, līdz ar to nav tiesiska pamata uzsākt administratīvā pārkāpuma lietvedību, kuras ietvaros būtu iespējams izņemt ārzemnieka uzrādīto nederīgo dokumentu.  Papildus, Kodeksa 23. panta 4. punkts noteic, ka par administratīvo pārkāpumu izdarīšanu var piemērot konkrētus administratīvos sodus, tajā skaitā administratīvā pārkāpuma priekšmeta vai izdarīšanas rīka konfiskāciju. Kodeksa 24. pants paredz, ka administratīvā pārkāpuma priekšmeta un izdarīšanas rīka konfiskāciju var piemērot gan kā pamatsodu, gan kā papildsodu. Minētais nozīmē, ka administratīvā pārkāpuma priekšmeta vai izdarīšanas rīka konfiskācija ir soda veids.  Kodeksa 28. panta pirmā daļa nosaka, ka administratīvā pārkāpuma priekšmeta vai izdarīšanas rīka konfiskācija nozīmē tā piespiedu bezatlīdzības nodošanu valsts īpašumā. Konfiscēt var tikai pārkāpēja personiskajā īpašumā esošus priekšmetus, bet lietās par pārkāpumiem tirdzniecībā, komercdarbībā, muitas jomā vai par pārkāpumiem saistībā ar precēm, kuras apliekamas ar akcīzes nodokli un Kodeksa 149.24 panta septiņpadsmitajā un astoņpadsmitajā daļā paredzēto pārkāpumu, - arī citu personu īpašumā esošus priekšmetus. Kodeksa 28. panta otrā daļa paredz, ka konfiskācijas piemērošanas kārtību un nekonfiscējamo priekšmetu sarakstu nosaka šis kodekss un citi normatīvie akti.  No Kodeksa 7. panta pirmās daļas un judikatūras izriet, ka personai, kas atzīta par vainīgu administratīvā pārkāpuma izdarīšanā, var piemērot tikai tādu sodu, kāds noteikts Kodeksa sankcijā [sk. sal. Krimināllikuma zinātniski praktiskos komentārus 1. Vispārējo daļu. U.Krastiņš, V.Liholajeva, A.Niedre, Rīga, 2007, 131.-135.lpp.].  Kodeksa 190.13 pants noteic, ka par uzturēšanos Latvijā bez derīgas vīzas, uzturēšanās atļaujas vai derīga ceļošanas dokumenta — izsaka brīdinājumu vai uzliek naudas sodu līdz trīssimt piecdesmit euro.  Ņemot vērā minēto, secināms, ka Kodeksa 190.13 pants neparedz dokumentu, kā administratīvā pārkāpuma priekšmeta vai izdarīšanas rīka konfiskāciju, tajā gadījumā, ja ārzemnieks uzrāda nederīgu ceļošanas dokumentu.  Robežsardze nederīgu dokumentu, par kuru paziņojums iekļauts Sistēmā var konstatēt robežpārbaudē ārzemniekam izceļojot no Šengenas teritorijas. Papildus, Saeima 2018. gada 2. aprīlī ir pieņēmusi likumu “Grozījumi Latvijas Republikas valsts robežas likumā”, kas stājās spēkā 2018. gada 16. aprīlī, ar kuriem faktiski tiek noteikts, ka Valsts robežsardzes elektroniskajā informācijas sistēmā (turpmāk – REIS) tiks reģistrēta informācija par visām ārējo robežu šķērsojošajām personām un to ceļošanas dokumentiem, kā arī transportlīdzekļiem, kurus personas vada, šķērsojot Latvijas ārējo robežu, un šo transportlīdzekļu dokumentiem. Līdz ar to, ar jaunās REIS darbību, Robežsardze robežpārbaudēs ar vien vairāk konstatēs citu Šengenas līguma dalībvalstu Sistēmā iekļautos nederīgos dokumentus (piemēram, cita Šengenas līguma dalībvalsts Sistēmā iekļāvusi informāciju par personai izsniegto personu apliecinošā dokumenta nederīgumu, ņemot vērā informāciju, ka minētā persona ārpus Eiropas Savienības plāno iesaistīties bruņotā konfliktā, teroristiskās darbībās utt., bet minētie dokumenti nav izņemti).  Ņemot vērā minēto, Projekts paredz, ka robežsargam būs tiesības izņemt nederīgu ceļošanas dokumentu un citu dokumentu, kura nepieciešamība noteikta normatīvajos aktos, kas regulē personu ieceļošanas, uzturēšanās un izceļošanas kārtību un ceļu satiksmes jomu.. Vienlaikus Projekts paredz deleģējumu Ministru kabinetam noteikt kārtību, kādā Robežsardze izņems minētos dokumentus. Bez Projektā ietvertajām tiesībām, robežsargam joprojām saskaņā ar Personu apliecinošu dokumentu likuma 14. pantu būs tiesības noteiktā kārtībā izņemt personu apliecinošu dokumentu, piemēram, pasi. Projektā minētais neierobežos robežsargu tiesības izņemt mantas un dokumentus saskaņā ar procesuālajiem normatīvajiem aktiem, piemēram, Kriminālprocesa likumu un Administratīvo pārkāpumu procesa likumu.  Projekts arī paredz, ka robežsargam būs tiesības atbilstoši Apvienoto Nāciju Organizācijas 1982. gada Jūras tiesību konvenciju (turpmāk – Konvencija) vajāt un aizturēt kuģi. Konvencijas 111. pants regulē tiesības uz vajāšanu. Saskaņā ar minētā panta 1. punktu ārvalstu kuģa vajāšanu drīkst uzsākt, ja piekrastes valsts kompetentajām iestādēm ir pietiekošs pamats uzskatīt, ka kuģis ir pārkāpis šīs valsts likumus un noteikumus un šādai vajāšanai jāsākas tad, kad ārvalstu kuģis vai viena no tā laivām atrodas valsts, kura veic vajāšanu, iekšējos ūdeņos, arhipelāga ūdeņos, teritoriālajā jūrā vai pieguļošajā zonā, un var turpināties aiz teritoriālās jūras vai pieguļošās zonas tad, ja vajāšana nav tikusi pārtraukta. Tātad, ja robežsargs konstatē, ka kuģis (uz tā esošā persona), kurš atrodas, piemēram, teritoriālajā jūrā, ir pārkāpis, piemēram, Imigrācijas likuma vai Robežas likuma prasības, tad robežsargs varēs uzsākt attiecīgā kuģa vajāšanu un šī vajāšana varēs turpināties arī aiz teritoriālās jūras vai pieguļošās zonas tad, ja vajāšana nebūs pārtraukta. Savukārt, minētā panta 5. punkts nosaka, ka tiesības uz vajāšanu var realizēt tikai kara kuģi vai militāri gaisa kuģi, vai citi kuģi vai gaisa kuģi, kas ir skaidri marķēti un atpazīstami kā tādi, kas atrodas valdības dienestā un ir pilnvaroti šādu mērķu veikšanai. Minētais nozīmē, ka arī Robežsardzes kuģi var tikt pilnvaroti veikt vajāšanu.  Vienlaikus, Projekts arī paredz deleģējumu Ministru kabineta noteikt kārtību, kādā robežsargs vajā un aiztur kuģi.  Robežsardzes likuma 13.1pants paredz, ka uzdevumu veikšanai jūrā Robežsardze izmanto Spēku tehniskos līdzekļus, peldlīdzekļus un gaisakuģus Ministru kabineta noteiktajā kārtībā. Savukārt, Robežsardzes likuma 15. panta trešā daļa nosaka, ka Robežsargiem, pildot dienesta pienākumus, Ministru kabineta noteiktajā kārtībā ir tiesības atrasties uz Spēku tehniskajiem līdzekļiem, peldlīdzekļiem un gaisakuģiem. Ņemot vērā, ka minētais tiesiskais regulējums šobrīd netiek vairs piemērots, Projekts to nesaglabā.  Robežsardzes likuma 15. panta pirmās daļas 9. punkts paredz, ka robežsargiem visā pierobežā, kā arī robežkontroles punktos un robežpārejas punktos ir tiesības vajājot valsts robežas pārkāpējus vai valsts robežas, pierobežas, pierobežas joslas, robežkontroles punktu vai robežpārejas punktu režīma pārkāpējus, kā arī personas, kas valstī uzturas nelikumīgi, ieiet valsts un pašvaldību, fizisko vai juridisko personu īpašumā esošās telpās un ēkās. Projekts minēto punktu aktualizē, paredzot, ka robežsargam ir tiesības, vajājot pārkāpēju iekļūt kustamajā mantā un nekustamajā īpašumā ar šī īpašuma īpašnieka, lietotāja vai valdītāja atļauju. Atļauja varēs tikt izteikta mutiski, rakstiski vai ar konkludentām darbībām. Ja ar attiecīgo īpašumu tiesiski būs saistītas vairākas personas, tad atļauju robežsargam vajadzēs tikai no vienas rīcībspējīgas personas. Ja robežsargs vajās pārkāpēju un attiecīgais pārkāpējs vajāšanas laikā ieskries, piemēram, dzīvoklī, kurā uz īres līguma pamata dzīvo persona, tad robežsargam, lai iekļūtu dzīvoklī, būs pietiekama īrnieka sniegta atļauja. Ja robežsarga vajātais pārkāpējs ieslēgsies vieglajā transportlīdzeklī, kurš pieder šai personai, un nereaģēs uz robežsarga prasību atvērt transportlīdzekļa durvis, tad robežsargam nebūs tiesību attiecīgajā transportlīdzeklī iekļūt.  Tomēr, robežsargam minētā atļauja nebūs nepieciešama, ja attiecīgajā īpašumā būs apdraudēta personas dzīvība vai veselība. Piemēram, robežsarga vajātā persona iekļuva īpašumā, būdama agresīva un bruņota, tādejādi, radot pamatu aizdomām par citu personas dzīvības vai veselības apdraudējumu.  Projekts arī paredz, ka atļauja robežsargam nebūs nepieciešama iekļūšanai publiskas personas īpašumā, lietošanā vai valdījumā esošā kustamajā mantā un nekustamajā īpašumā. Tātad, robežsargs, vajājot pārkāpēju, jebkurā diennakts laikā varēs iekļūt, piemēram, jebkuras valsts pārvaldes iestādes vai pašvaldības struktūrvienības īpašumā, lietošanā vai valdījumā esošā transportlīdzeklī vai būvē.  Ja robežsargam būs nepieciešams iekļūt īpašumā, taču robežsargs nesaņems minētā īpašuma īpašnieka, lietotāja vai valdītāja atļauju un attiecīgajā īpašumā nebūs apdraudēta personas dzīvība vai veselība, iekļūt īpašumā robežsargs varēs likumā noteiktajos gadījumos (piemēram, Kriminālprocesa likuma 163. pantā vai Kodeksa 256.1 pantā noteiktajos gadījumos un kārtībā). Tādējādi, tiks nodrošinātas Satversmes 96. pantā garantētās personas tiesības uz mājokļa neaizskaramību, kuras tomēr var tikt ierobežotas Satversmes 116. pantā minētajos gadījumos.  Projekts saglabā un aktualizē Robežsardzes likuma 15. panta pirmās prim daļas tiesisko regulējumu, paredzot, ka robežsargam ir tiesības jūras ostās, kurās ir noteiktas valsts robežas šķērsošanas vietas, kā arī Latvijas iekšējos ūdeņos, pa kuriem saskaņā ar Latvijai saistošām starptautisko tiesību normām un starptautiskajiem līgumiem ir noteikta Latvijas valsts sauszemes robeža, apturēt kuģošanas līdzekli, lai veiktu tā pārbaudi. Minētā tiesība robežsargam ir nepieciešama, lai novērstu nelegālās imigrācijas draudus, tādējādi, pilnvērtīgi nodrošinātu nelegālās imigrācijas apkarošanu.  Konvencijas 21. panta 1. punkta a un h apakšpunkts nosaka, ka piekrastes valsts saskaņā ar Konvencijas noteikumiem un citām starptautisko tiesību normām var pieņemt likumus un noteikumus, kas attiecas uz mierīgu caurbraukšanu pa teritoriālo jūru kuģošanas drošības, kā arī piekrastes valsts imigrācijas likumu un noteikumu pārkāpumu novēršanai. Ievērojot minēto, Projekts paredz Robežsardzes kompetenci Latvijas teritoriālajā jūrā, ciktāl šī kompetence attiecas uz kuģošanas drošību un nelegālās imigrācijas apkarošanu. Ieviešot minēto tiesisko regulējumu, tiks palielināta drošība Latvijas teritoriālās jūras ietvaros.  Projekts paredz robežsarga tiesības, veicot ārzemnieku ieceļošanas, uzturēšanās, nodarbinātības un izceļošanas noteikumu ievērošanas kontroli un ārzemnieka vai viņa uzaicinātāja sniegtās informācijas un ziņu patiesuma pārbaudi, uzaicināt uz Robežsardzes telpām privātpersonas un to pārstāvjus, lai saņemtu paskaidrojumus par ārzemnieka ieceļošanas un uzturēšanās mērķi, vietu, laiku un uzturēšanās nodrošinājumu. Ņemot vērā VPIL 1. panta 11. punktu, minēto darbību veikšanai robežsargs uz Robežsardzes telpām varēs uzaicināt fizisko personu (vai tās pārstāvi), privāto tiesību juridisko personu (tās pārstāvi) vai šādu personu apvienību (tās pārstāvi).  Kā tika minēts, Robežsardzes uzdevumi var būt noteikti citos normatīvajos aktos, piemēram, Aviācijas likumā. Lai realizētu Robežsardzes uzdevumus, robežsargam ir jāpiešķir noteikts tiesību apjoms. Ņemot vērā, ka visu robežsarga tiesību uzskaitīšana Projektā nav iespējama un vēlama, Projekts paredz, ka robežsarga tiesības var būt noteiktas arī citos normatīvajos aktos.  **Robežsarga tiesības aizturētās personas pārmeklēt, ievietot pagaidu turēšanas telpā, apsargāt un pārvietot apsardzes uzraudzībā (konvojēt)**  Projekts aktualizē un papildina Robežsardzes likuma 15.1 pantā paredzētās robežsargu tiesības ievietot aizturēto personu pagaidu turēšanas telpā (speciāli aprīkota telpa, kurā aizturētās personas tiek ievietotas un turētas apsardzībā). Proti, robežsargam, uzsākot personas apsargāšanu vai pirms personas pārvietošanas apsardzes uzraudzībā (konvojēšanas) un pirms ievietošanas pagaidu turēšanas telpā personu būs jāiztaujā par veselības stāvokli un jāaicina informēt par tādu slimību esamību, kuru dēļ var tikt apdraudēta pašas personas dzīvība vai kuras var būt bīstamas citām personām, vai kuru dēļ jānodrošina īpaši pasākumi personai. Personas ne vienmēr pašas, bez to iztaujāšanas, stāsta par savu veselības stāvokli. Praksē gadās situācijas, ka personai ir kāda grūti ārstējama vai potenciāli lipīga slimība, piemēram, tuberkuloze. Tāpēc, lai personai dēļ tās veselības stāvokļa laicīgi nodrošinātu nepieciešamo palīdzību vai laicīgi reaģētu uz iespējamiem veselības apdraudējumiem, veicot darbības ar šo personu, ir jāievieš minētais tiesiskais regulējums.  **Fiziskā spēka, speciālā cīņas paņēmiena un speciālā līdzekļa lietošana un dienesta suņa izmantošana**  Saskaņā ar Robežsardzes likuma 17. pantu robežsargs ir tiesīgs noteiktā kārtībā lietot fizisko spēku, speciālos līdzekļus, kā arī izmantot dienesta suņus. Projekts minētās tiesības aktualizē atbilstoši Robežsardzes uzdevumiem, darbības specifikai un mūsdienu reālajai situācijai, tajā skaitā nosakot, ka robežsargs, pildot dienesta pienākumus, ir tiesīgs normatīvajos aktos noteiktajā kārtībā lietot fizisko spēku, speciālo cīņas paņēmienu un speciālo līdzekli, kā arī izmantot dienesta suni. Tas nepieciešams, jo robežsargi, līdzīgi kā policijas darbinieki, pirms dienesta pienākumu pildīšanas uzsākšanas tiek apmācīti speciālo cīņas paņēmienu lietošanā un šīs iemaņas ir paredzētas likumīgai un kvalitatīvai dienesta pienākumu veikšanai.  Speciāls ir tāds, kas paredzēts tikai kādam noteiktam mērķim (Latviešu valodas vārdnīca, izdevējs apgāds AVOTS, 1998. gads, 754. lpp.). Cīņa ir darbība, kurā cits citu cenšas uzvarēt, pieveikt ar spēku, veiklību (Latviešu valodas vārdnīca, izdevējs apgāds AVOTS, 1998. gads, 157. lpp.). Paņēmiens ir veids, kādā ko dara, veic, realizē. Cīņas paņēmieni (Latviešu valodas vārdnīca, izdevējs apgāds AVOTS, 1998. gads, 571. lpp.). Tādejādi, no minētā ir secināms, ka speciālais cīņas paņēmiens ir noteiktam mērķim paredzēts spēka vai veiklības darbības veids, lai kaut ko izdarītu, paveiktu vai realizētu (piemēram, aizturētu personu). Šis darbības veids var būt arī cīņas sporta veida (piemēram, sambo (cīņas sporta veids — pretošanās bez ieroča stiprāka vai apbruņota pretinieka uzbrukumam) vai džudo (filozofija, sports un kaujas māksla, kas parādījās Japānā)) elements.  Fizisks ir tāds, kas attiecas uz cilvēka organismu, ārējo izskatu; tāds, kas saistīts ar muskuļu darbību (Latviešu valodas vārdnīca, izdevējs apgāds AVOTS, 1998. gads, 219. lpp.). Spēks ir dzīvas būtnes spēja, sasprindzinot muskuļus, veikt fizisku darbību (Latviešu valodas vārdnīca, izdevējs apgāds AVOTS, 1998. gads, 755. lpp.). Tādejādi, fizisks spēks ir cilvēka muskuļu darbības rezultātā veikta darbība.  Ņemot vērā minēto, speciālajam cīņas paņēmienam un fiziskam spēkam ir kopīgs tas, ka abi rodas cilvēka muskuļu darbības rezultātā. Tajā pašā laikā viens no fiziskā spēka izmantošanas veidiem ir speciālā cīņas paņēmiena izmantošana. Speciālais cīņas paņēmiens arī atšķiras no fiziskā spēka ar to, ka tas parasti ir komplicētāks un efektīvāks. Vienlaikus, speciālais cīņas paņēmiens pēc savas ietekmes, nelikumīgi izmantots, var nodarīt lielāku kaitējumu kā tikai fizisks spēks.  Papildus minētajiem paskaidrojumiem, Projekts paredz robežsarga tiesības, pildot dienesta pienākumus, lietot fizisko spēku, speciālos cīņas paņēmienus un speciālos līdzekļus, kā arī izmantot dienesta suņus, lai:   1. novērstu nelikumīgu iekļūšanu Robežsardzes īpašumā, lietošanā vai valdījumā esošajos nekustamajos īpašumos un kustamajā mantā. Praksē var gadīties situācijas, ka persona, piemēram, valsts robežas režīma pārkāpējs, mēģina iekļūt ēkā, kurā ir dislocēta Robežsardzes struktūrvienība vai mēģina iekļūt Robežsardzes dienesta automobilī, tāpēc, Projekts palielina Robežsardzes iespējas nodrošināt kārtību Robežsardzes īpašumā, lietošanā vai valdījumā esošajos nekustamajos īpašumos un kustamajā mantā; 2. aizturētu personu, kura nepakļaujas robežsargam un nogādātu to Robežsardzes struktūrvienībā, lai nodrošinātu kvalitatīvu un netraucētu procesuālu darbību veikšanu; 3. savaldītu notiesātās personas, ja tās nepakļaujas vai pretojas robežsargam vai ir pamats uzskatīt, ka tās var bēgt vai nodarīt kaitējumu apkārtējām personām vai sev. Tas nepieciešams, jo robežsargiem var gadīties situācijas, kad nepieciešams veikt procesuālas darbības ar notiesāto personu, piemēram, situācijā, kad ir atklājušies apstākļi par notiesātās personas saistību ar noziedzīgu nodarījumu, kuru izmeklē Robežsardze; 4. notvertu, nosēdinātu vai iznīcinātu bezpilota ierīci (tajā skaitā bezpilota gaisa kuģi), nodarot tai bojājumus, ja tā apdraud vai traucē Robežsardzes funkciju izpildi vai ir pamats uzskatīt, ka tā tiek izmantota valsts robežas nelikumīgai šķērsošanai vai personas vai preces (tajā skaitā dažādu priekšmetu) nelikumīgai pārvietošanai pāri valsts robežai. Saskaņā ar Ministru kabineta 2016. gada 22. novembra noteikumu Nr. 737 ,,Kārtība, kādā veicami bezpilota gaisa kuģu un tādu cita veida lidaparātu lidojumi, kuri nav kvalificējami kā gaisa kuģi’’ 2. punktu ar bezpilota gaisa kuģi saprot gaisa kuģi, kas ir izstrādāts tā, lai cilvēks, kurš lidojuma laikā rīkojas ar bezpilota gaisa kuģa lidojuma vadības ierīcēm, neatrastos gaisa kuģī, un kas tiek pilotēts no attālinātas bezpilota gaisa kuģa tālvadības vietas, un kas tiek izmantots atpūtai, sportam un ar bezpilota gaisa kuģi veicamiem speciāliem aviācijas darbiem.   Savukārt, likums ,,Par aviāciju’’ nosaka, ka gaisa kuģis ir lidaparāts, ko atmosfērā notur mijiedarbība ar gaisu, ja tā nav mijiedarbība ar gaisu, kas reflektēts no zemes vai ūdens virsmas.  Latviešu valodas vārdnīcā (izdevējs apgāds AVOTS, 1998. gads, 439. lpp.) termina ,,lidaparāts’’ skaidrojumā norādīts, ka tas ir ierīce, transportlīdzeklis, kas pārvietojas pa gaisu vai kosmosā. Savukārt, saskaņā ar Latvijas Zinātņu akadēmijas Terminoloģijas komisijas [Akadēmiskajā terminu datubāzē](http://termini.lza.lv/akadterm/) (turpmāk – datubāze) publicēto informāciju, ierīce ir mehāniska, elektriska vai elektroniska konstrukcija, kā arī to apvienojums, kas paredzēts speciālu funkciju izpildei. Tādējādi, ierīce ir, piemēram, bezpilota lidaparāts, bezpilota peldlīdzeklis, bezpilota visurgājējs, robots, jo uzskaitītie atbilst datubāzē ietvertajai ierīces definīcijai.  Šajā apakšpunktā minētā robežsarga tiesība ir nepieciešama, jo mūsdienās, attīstoties tehnoloģiskajām iespējām, palielinās arī, piemēram, preču nelikumīgas pārvietošanas pāri valsts robežai, iespējas, proti, palielinās to iespēju klāsts, kādos var izdarīt pārkāpumus. Piemēram, bezpilota lidaparāti (tajā skaitā droni) var tikt izmantoti, lai pa gaisu pārvadātu preces un pat personas. Pārkāpumi var tik izdarīti arī, izmantojot bezpilota ierīces, kuras pārvietojas citos veidos, piemēram, pa sauszemi un ūdeni.  Projekts arī paredz, ka pildot dienesta pienākumus, robežsargs lietot fizisko spēku, speciālos cīņas paņēmienus un speciālos līdzekļus, kā arī izmantot dienesta suņus pret šajā apakšpunktā minēto bezpilota ierīci, rodoties Projektā minētajiem apstākļiem, varēs bez brīdinājuma. Tas, savukārt, ir nepieciešams, jo bezpilota ierīce, piemēram, var neparedzēt skaņas pārraides iespēju šīs ierīces pilotam, tādējādi, robežsarga brīdinājumam var nebūt jēgas. Papildus, ņemot vērā bezpilota ierīces attālinātās vadības iespēju, bezpilota ierīces pilots var atrasties, tādā attālumā, kura dēļ viņš var nedzirdēt robežsarga izteikto brīdinājumu, kā arī var rasties situācijas, kad brīdinājumu pilots ir dzirdējis, taču to noliedz.  Lai pilnvērtīgi varētu nodrošināt Robežsardzes uzdevumu izpildi, robežsargi ikdienas darbā (piemēram, transportlīdzekļu pārbaudē, valsts robežas apsekošanā utt.) izmanto dienesta suni, kurš, ievērojot Dzīvnieku aizsardzības likuma 1. panta 17. punktu, uzskatāms par sporta un darba dzīvnieku. Tomēr, šobrīd neviens normatīvais akts neparedz tiesisko regulējumu dienesta suņa izmantošanai Robežsardzes uzdevumu īstenošanā, kas savukārt var radīt no personas puses tiesiska rakstura pretenzijas. Robežsardzei dienesta suns ir neaizvietojams palīgs Robežsardzes uzdevumu īstenošanā, un minētais dzīvnieks tiek izmantots tādu uzdevumu veikšanā, kā, piemēram, robežkontrolē, pārbaudot personas transportlīdzekli. Neviens normatīvais akts arī neparedz kārtību Robežsardzes dienesta suņa izmantošanai, sniedzot atbalstu citai valsts vai pašvaldības institūcijai tās uzdevumu izpildē vai pildot dienesta pienākumus ārpus Latvijas. Tāpēc, ņemot vērā minēto, Projekts ievieš jaunu tiesisko regulējumu, paredzot Robežsardzes dienesta suņa lomu Robežsardzes uzdevumu īstenošanā, kā arī pildot dienesta pienākumus ārpus Latvijas.  Projekts saglabā Robežsardzes likuma 17. panta trešās daļas pirmā un otra teikuma un minētā panta ceturtās daļas tiesisko regulējumu.  Uz robežsargu attiecošajam tiesiskajam regulējumam fiziskā spēka, speciālā cīņas paņēmiena, speciālā līdzekļa un dienesta suņa izmantošanā ir jābūt vērstam uz Robežsardzes funkciju īstenošanu, jo robežsargs īsteno no Robežsardzes funkcijām izrietošus uzdevumus. Tomēr, ņemot vērā robežsarga speciālās sagatavotības līmeni un citus pieejamos resursus, viņu nepieciešamības gadījumā ir lietderīgi iesaistīt arī citu, radniecīgu funkciju veikšanā. Piemēram, robežsargu var iesaistīt atbalsta sniegšanai policijas darbiniekam. Papildus, robežsargs, veicot dienesta pienākumus, var konstatēt noziedzīga nodarījuma uzsākšanas vai izdarīšanas faktu, un šajā gadījumā, ievērojot sabiedrības drošības intereses, ir lietderīga robežsarga iesaiste. Tomēr, robežsarga tiesības lietot fizisku spēku, speciālo cīņas paņēmienu un speciālo līdzekli, kā arī izmantot dienesta suni, ņemot vērā attiecīgās institūcijas darbības jomu vai attiecīgā noziedzīgā nodarījuma piekritību, var būt nepilnīgas. Tādā gadījumā robežsargam būtu nepieciešama plašāka kompetence fiziska spēka, speciālā cīņas paņēmiena un speciālā līdzekļa pielietošanā, kā arī dienesta suņa izmantošanā.  Robežsargs atbalstu varētu sniegt dažādu institūcija amatpersonām (darbiniekiem), piemēram, policijas darbiniekam, pašvaldības policijas darbiniekam, ostas policijas darbiniekam un Iekšējās drošības biroja amatpersonai. Minēto personu fiziskā spēka, speciālā cīņas paņēmiena un speciālā līdzekļa pielietošanas, kā arī dienesta suņa izmantošanas nosacījumus nosaka likums ,,Par policiju”. Minētajā likumā ietvertais tiesiskais regulējums fiziskā spēka, speciālā cīņas paņēmiena un speciālā līdzekļa pielietošanas, kā arī dienesta suņa izmantošanas jomā ir pietiekams, lai Robežsardze varētu efektīvi sniegt palīdzību citai valsts vai pašvaldības institūcijai tās uzdevumu izpildē, vai pārtraukt vai novērst noziedzīgu nodarījumu, kura izmeklēšana nav Robežsardzes kompetencē.  Ņemot vērā minēto un Projekta tiesisko regulējumu, ja, piemēram, Daugavpils pašvaldības policijai būs nepieciešams robežsarga atbalsts agresīva pārkāpēja aizturēšanā, robežsargs pārkāpēju varēs aizturēt, ievērojot likuma ,,Par policiju’’ 13. pantā noteikto fiziskā spēka, speciālā cīņas paņēmiena vai speciālā līdzekļa lietošanas kārtību. Pieņemot Projektu, tiks nodrošināta likumīga, skaidra un attiecīgajai situācijai atbilstoša robežsarga rīcība ar viņa tiešajām funkcijām nesaistītu darbību veikšanā.  Papildus minētajam, Projekts paredz, ka speciālo līdzekļu veidus un lietošanas kārtību, kas šobrīd noteikta Robežsardzes likumā, noteiks Ministru kabinets.  **Šaujamieroča pielietošana un izmantošana**  Projekts aktualizē šaujamieroča pielietošanas nosacījumus, proti:   1. Robežsardzes likuma 18. panta trešās daļas 1. punkts nosaka, ka robežsargs ir tiesīgs pielietot šaujamieroci, lai atvairītu bruņotu iebrukumu Latvijas teritorijā. Projekts minēto regulējumu papildina, nosakot, ka robežsargs ir tiesīgs pielietot šaujamieroci arī, lai atvairītu militāru iebrukumu Latvijas teritorijā. Minētais regulējums nodrošinās skaidrību situācijās, kad robežsargam var nākties pieņemt lēmumu pielietot šaujamieroci pret, piemēram, citas valsts karavīru, kurš ir nelikumīgi šķērsojis valsts robežu vai tomēr šaujamieroču pielietošanas kompetenci atstāt Spēku ziņā. Papildus, jāņem vērā, ka robežsargi var būt pirmie, kas militāra iebrukuma gadījumā saskarsies ar ienaidnieka karaspēku; 2. Aktualizētā veidā saglabā Robežsardzes likuma 18. panta trešās daļas 2. punktā minēto regulējumu, jo minētā panta regulējums ir derīgs un atbilstošs vienai Robežsardzes darbības jomai – personas, kura nelikumīgi šķērsojusi valsts robežu, aizturēšanai. Minētā punkta regulējums 2016. gadā radīja tiesisku pamatu, lai robežsargi varētu aizturēt trešās valsts pilsoni, kurš izrādīja pretestību un mēģināja bēgt. Minētajā gadījumā robežsargi bija spiesti pielietot šaujamieroci un ievainot personu kājā. Vārdkopa ,,valsts robežas pārkāpējs” nevienā citā normatīvajā aktā netiek izmantota. Tomēr, ievērojot Krimināllikuma 284. panta tiesisko regulējumu, var piemērot vārdkopu ,,persona, kura nelikumīgi šķērsojusi valsts robežu”; 3. Projekts papildina Robežsardzes likuma 18. panta trešās daļas 3. punktu aiz vārda ,,dzīvībai’’ ar vārdiem ,,vai veselībai’’. Tas nepieciešams, jo vitāli svarīga ir ne tikai personas dzīvības, bet arī veselības aizsardzība. Papildus, uzbrukuma vai pretošanās gadījumā personai var nebūt iespēju nošķirt dzīvības apdraudējumu no veselības apdraudējuma. Tādējādi, robežsargs varēs pielietot šaujamieroci, arī lai atvairītu uzbrukumu vai izbeigtu pretošanos (arī neapbruņotu personu uzbrukumu vai pretošanos), ja tiks radīti reāli draudi robežsarga vai citu personu (piemēram, apsargājamas personas vai kompetentās iestādes amatpersonas, kura dienesta (darba) pienākumus veic robežšķērsošanas vietā) dzīvībai vai veselībai un citādā veidā šos draudus nebūs iespējams novērst, proti, galējas nepieciešamības apstākļos. Tādējādi, piemēram, ja neapbruņota persona (piemēram, tāda persona, kurai attiecīgajā situācijā nav ieroča vai speciālā līdzekļa) radīs reālus draudus (piemēram, ar savām speciālo cīņas paņēmienu lietošanas spējām) robežsarga dzīvībai vai veselībai, robežsargam būs tiesības pielietot šaujamieroci. Papildus, robežsargs, ja pastāvēs minētie apstākļi, varēs pielietot šaujamieroci arī pret, piemēram, Latvijas teritorijā konstatētām maskēšanās tērpos ģērbtām bruņotām personām; 4. Projekts saglabā Robežsardzes likuma 18. panta trešās daļas 3. punktā minēto robežsarga tiesību pielietot šaujamieroci, ja ir nepieciešams novērst mēģinājumu vardarbīgi iegūt šaujamieroci. Minētais tiesiskais regulējums ir nepieciešams, jo robežsargs, tāpat kā policists, veicot dienesta pienākumus, var nēsāt līdzi dienesta šaujamieroci, kuru cita persona, nodarot miesas bojājumus, var mēģināt robežsargam nolaupīt, lai vēlāk paveiktu citu noziedzīgu nodarījumu. Situācija, kad robežsargam tiek mēģināts atņemt šaujamieroci, ir uzskatāma par robežsarga dzīvības apdraudējumu, jo persona, kura robežsargam ir atņēmusi šaujamieroci, ar nolūku slēpt noziedzīga nodarījuma pēdas, var mēģināt robežsargu nogalināt; 5. Robežsardzes likuma 18. panta trešās daļas 4. punkts nosaka, ka robežsargs ir tiesīgs lietot šaujamieroci, lai apturētu transportlīdzekli, nodarot tam bojājumus, ja tā vadītājs ar savu rīcību rada reālus draudus robežsarga vai citu personu dzīvībai un veselībai un nepakļaujas robežsarga prasībai apstādināt transportlīdzekli un nav citas iespējas viņu aizturēt. Ievērojot Ceļu satiksmes likuma 1. panta 23. punktā noteikto transportlīdzeklis ir ierīce, kas pēc savas konstrukcijas paredzēta braukšanai pa ceļiem ar motora palīdzību vai bez motora. Ikdienā veicot savus pienākumus, robežsargs var saskarties ar nepieciešamību apturēt arī kuģošanas līdzekli, ja tā vadītājs ar savu rīcību rada reālus draudus robežsarga vai citu personu dzīvībai un veselībai un nepakļaujas robežsarga prasībai apstādināt transportlīdzekli un nav citas iespējas viņu aizturēt. Ņemot vērā minēto, Projekts paplašina transportlīdzekļa definējumu; 6. Līdzīgi kā ar fiziskā spēka, speciālā cīņas paņēmiena un speciālā līdzekļa lietošanu un dienesta suņa izmantošanu, robežsargs varēs pielietot šaujamieroci arī lai notvertu, nosēdinātu vai iznīcinātu bezpilota ierīci (piemēram, dronu, robotu), nodarot tai bojājumus, ja tā apdraud vai traucē Robežsardzes uzdevumu izpildi, vai tiek apdraudēta personas dzīvība vai veselība vai ir pamats uzskatīt, ka tā tiek izmantota valsts robežas nelikumīgai šķērsošanai, preces vai personas nelikumīgai pārvietošanai pāri valsts robežai. Tādējādi, robežsargs šaujamieroci varēs pielietot, ja, piemēram, drons tiek izmantots arī kā palīgierīce nelikumīgai personas pārvietošanai pāri ārējai robežai.   Robežsardzes likuma 18. panta piektā daļa nosaka, ka bez brīdinājuma šaujamieroci drīkst pielietot, ja uzbrukums ir pēkšņs vai uzbrukumā tiek izmantoti jebkura veida mehāniskie transportlīdzekļi. Ceļu satiksmes likuma vēsturiskās redakcijas (spēkā no 04.11.1997. līdz 23.01.2000.) 1. panta 10 punkts nosaka, ka mehāniskais transportlīdzeklis ir pašgājējs transportlīdzeklis, arī traktortehnika, kas pārvietojas pa ceļu ar savu enerģiju, izņemot mopēdus un sliežu transportlīdzekļus. Savukārt, Ceļu satiksmes likuma 1. panta 11. punkts nosaka, ka mehāniskais transportlīdzeklis ir pašgājējs transportlīdzeklis, kas pārvietojas pa ceļu ar savu enerģiju (tai skaitā traktortehnika un trolejbuss), izņemot sliežu transportlīdzekļus. Veicot savus pienākumus, robežsargs var saskarties ar uzbrukumu vai pretošanos, kurā var tikt izmantota jebkura personas pilotēta ierīce, kas pēc savas konstrukcijas paredzēta, lai pārvietotos pa sauszemi, vai paredzēta kuģošanai. Ņemot vērā minēto, Projekts paplašina robežsarga tiesības šaujamieroča pielietošanā bez brīdinājuma.  Šaujamieroča pielietošanas jomā ar terminu ,,priekšmets, ar kuru var tikt apdraudēta personas dzīvība vai veselība’’ ir jāsaprot jebkura lieta, reāls ķermenis, kuru izmantojot, var apdraudēt personas dzīvību vai veselību. Šāds priekšmets var būt ierocis, speciālais līdzeklis, sprāgstviela, ass vai smags un truls sadzīves vai sporta priekšmets (virtuves nazis, īlens, beisbola nūja) un jebkurš cits priekšmets, kurš var tikt izmantots, lai nodarītu kaitējumu personas dzīvībai vai veselībai.  Šaujamieroča pielietošanas jomā lietotais termins ,,pretoties” nozīmē cīnīties pretī, nepadoties. (Latviešu valodas vārdnīca (izdevējs apgāds AVOTS, 1998. gads, 646. lpp.), ,,uzbrukt” nozīmē izdarīt uzbrukumu, mesties virsū (Latviešu valodas vārdnīca (izdevējs apgāds AVOTS, 1998. gads, 825. lpp.), savukārt, termins ,,uzbrukums’’ nozīmē ātru, strauju rīcību (pret kādu, arī – pret ko) ar nolūku (kādu) uzveikt, (ko) iznīcināt, iegūstot sev labumu. (Latviešu valodas vārdnīca (izdevējs apgāds AVOTS, 1998. gads, 825. lpp.).  Projektā minētais aizliegums pielietot šaujamieroci pret sievietēm, personām ar redzamām invaliditātes pazīmēm un mazgadīgām personām nav spēkā jebkurā gadījumā, kad minēto personu rīcība apdraud citu personu dzīvību vai veselību (arī tad, kad kāda no minētajām personām izrāda bruņotu pretošanos vai izdara bruņotu uzbrukumu).  Projekts paredz, ka līdzīgi kā fiziskā spēka, speciālā cīņas paņēmiena un speciālā līdzekļa lietošanas, kā arī dienesta suņa izmantošanas gadījumā, sniedzot palīdzību citai valsts vai pašvaldības institūcijai tās uzdevumu izpildē, vai pārtraucot vai novēršot noziedzīgu nodarījumu, kura izmeklēšana nav Robežsardzes kompetencē, robežsargs šaujamieroci pielietos un izmantos saskaņā ar likumu ,,Par policiju”. Minētajā likumā ietvertais tiesiskais regulējums šaujamieroča pielietošanas vai izmantošanas jomā ir pietiekams, lai Robežsardze varētu efektīvi sniegt palīdzību citai valsts vai pašvaldības institūcijai tās uzdevumu izpildē, vai pārtraukt vai novērst noziedzīgu nodarījumu, kura izmeklēšana nav Robežsardzes kompetencē.  Minētais nozīmē, ja, piemēram, Valsts policijai būs nepieciešams Robežsardzes Aviācijas pārvaldes Speciālo operāciju dienesta ,,Sigma” atbalsts, piemēram, ķīlnieku atbrīvošanā, minētā dienesta robežsargs ķīlnieku atbrīvošanā rīkosies ievērojot likuma ,,Par policiju’’ 14. panta prasības. Šāds tiesiskais regulējums ir nepieciešams, jo atsevišķām institūcijām, ņemot vērā to uzdevumus, ir noteikta atšķirīga kompetence šaujamieroča pielietošanā, piemēram, ievērojot likuma ,,Par policiju” 14. panta trešās daļas 2. un 4. punktu policijas darbinieks ir tiesīgs pielietot šaujamieroci galējas nepieciešamības situācijā, lai atbrīvotu ķīlnieku un atvairītu grupveida vai bruņotu uzbrukumu apsargājamam objektam. Ne Robežsardzes likumā, ne arī Projektā minētā tiesība šaujamieroča pielietošanas jomā robežsargam nav paredzēta, jo šaujamieroča pielietošanas nosacījumiem ir jābūt atbilstīgiem robežsardzes pamatuzdevumiem. Tādejādi, šobrīd robežsargs nav tiesīgs pielietot šaujamieroci, ja tas ir nepieciešams, piemēram, ķīlnieku atbrīvošanai. Tomēr, ņemot vērā robežsarga speciālās sagatavotības līmeni, viņu nepieciešamības gadījumā ir iespējams iesaistīt arī citu, radniecīgu veikšanā. Tādējādi, tiks nodrošināta likumīga, skaidra un attiecīgajai situācijai atbilstoša robežsarga rīcība ar viņa tiešajiem pienākumiem nesaistītu, bet attiecīgajā situācijā nepieciešamu darbību (piemēram, noziedzīgu nodarījumu pret cilvēci un mieru novēršanā) veikšanā.  Robežsargs savus dienesta pienākumus mēdz pildīt arī ārpus Latvijas teritorijas, piemēram, robežsargs, ievērojot regulas Nr. 2016/1624 18. panta prasības, var tikt nosūtīts piedalīties Frontex organizētajā pasākumā, kurš notiek citā Eiropas Savienības dalībvalstī. Arī šādos gadījumos robežsargam var rasties nepieciešamība pielietot šaujamieroci vai izmantot, piemēram, speciālo līdzekli. Tomēr, minētajos gadījumos robežsarga tiesības izmantot speciālos līdzekļu vai pielietot šaujamieročus ir reglamentētas citos tiesību aktos. Piemēram, ievērojot regulas Nr. 2016/1624 40. panta 7. punktu, atrodoties citas Eiropas robežu un krasta apsardzes dalībvalsts teritorijā, robežsargs dienesta ieročus, munīciju un aprīkojumu var izmantot likumīgai pašaizsardzībai un likumīgai vienību dalībnieku vai citu personu aizsardzībai saskaņā ar uzņēmējas dalībvalsts tiesību aktiem.  Ņemot vērā minēto, lai ieviestu skaidrību fiziskā spēka, speciālā cīņas paņēmiena un speciālā līdzekļa lietošanā un dienesta suņa izmantošanā, un šaujamieroča pielietošanā un izmantošanā, Projekts paredz, ka minēto robežsargs varēs izmantot, pielietot un pielietot saskaņā ar starptautiskajiem normatīvajiem aktiem vai starptautiskajiem līgumiem.  **Aizliegumi robežsargam**  Projekts, līdzīgi kā noteikts Robežsardzes likuma 49. panta otrajā daļā, paredz aizliegumu robežsargam piedalīties politisko organizāciju (partiju) un to apvienību darbībā, kā arī organizēt streikus. Tādējādi, Projekts būtībā nosaka, ka robežsargam savā darbībā ir jābūt politiski neitrālam. Minētā ierobežojuma mērķis ir arī maksimāli novērst jebkādas aizdomas par robežsarga politisko ieinteresētību. Projekts nesaglabā Robežsardzes likuma 49. panta pirmajā daļā noteikto aizliegumu robežsargiem piedalīties streikos, jo aizliegumu robežsargiem streikot paredz Streiku likuma 16. pants. Tomēr, Projekts saglabā aizliegumu robežsargam organizēt streikus.  Projekts faktiski atjaunina Robežsardzes likuma 49. panta pirmo daļu, kurā minētie vārdi „apvienoties arodbiedrībās” saskaņā ar Satversmes tiesas 2014. gada 23. aprīļa spriedumu lietā Nr. 2013-15-01 „Par Robežsardzes likuma 49. panta pirmās daļas vārdu „apvienoties arodbiedrībās” atbilstību Satversmes 102. pantam un 108. panta otrajam teikumam” tika atzīti par neatbilstošiem Satversmei.  Kā tika minēts, robežsargs var piedalīties starptautiskajā pasākumā, kas notiek regulas Nr. 2016/1624 ietvaros. Ņemot vērā, ka robežsargs, piedaloties kādā no minētajiem pasākumiem, nodrošina Latvijas starptautisko saistību izpildi, robežsarga attiekšanās no dalības minētajā pasākumā var negatīvi ietekmējot Latvijas reputāciju. Papildus, regulas Nr. 2016/1624 6. punkts nosaka, ka katra dalībvalsts ir atbildīga par savu ieguldījumu robežsargu vai cita attiecīgā personāla skaita nodrošināšanā. Ņemot vērā minēto un lai nodrošinātu stabilu un nepārtrauktu regulas Nr. 2016/1624 20. pantā noteikto Latvijas pienākumu izpildē, Projekts paredz, ka robežsargam aizliegts atteikties no dalības starptautiskajā pasākumā, kas notiek regulas Nr. 2016/1624 ietvaros, ja viņš šai dalībai iepriekš ir piekritis.  Tomēr, Projekts paredz arī iespēju noteiktās situācijās robežsargam no izteiktas piekrišanas dalībai atteikties. Piemēram, ja laikā, kamēr robežsargs atrodas starptautiskajā projektā, pēkšņā negadījumā zaudē tuvu radinieku, robežsargs varēs no dalības atteikties neatkarīgi no izteiktas piekrišanas dalībai.  **Šengenas *acquis* izvērtēšanā konstatēto trūkumu ārējās robežas un robežkontroles jomā novēršanas plāns**  Saskaņā ar Eiropas Savienības Padomes regulas (ES) Nr. 1053/2013 (2013. gada 7. oktobris), ar ko izveido izvērtēšanas un uzraudzības mehānismu, lai pārbaudītu Šengenas *acquis* piemērošanu, un ar ko atceļ Izpildu komitejas lēmumu (1998. gada 16. septembris), ar ko izveido Šengenas izvērtēšanas un īstenošanas pastāvīgo komiteju (turpmāk – regula Nr. 1053/2013) 1. pantu tiek izveidots izvērtēšanas un uzraudzības mehānisms, kuru izmanto lai pārbaudītu Šengenas *acquis* piemērošanu dalībvalstīs, uz kurām tas attiecas pilnībā. Savukārt, regulas Nr. 1053/2013 4. panta 1. punkts nosaka, ka izvērtēšana var attiekties uz visiem Šengenas *acquis* aspektiem, tostarp uz to, ka dalībvalstis efektīvi piemēro papildu pasākumus tādās jomās kā ārējās robežas, kā arī uz to, ka nepastāv robežkontrole pie iekšējām robežām. Arī Latvija kopš 2007. gada ir Šengenas līguma dalībvalsts un uz Latviju attiecas Šengenas *acquis* daļu izvērtēšana. Ņemot vērā regulas Nr. 1053/2013 4. panta 1. punktā noteikto Šengenas *acquis* daļu izvērtēšana attiecas arī uz Robežsardzes kompetenci, jo Robežsardze ir atbildīgā institūcija par ārējo robežu un robežkontroli.  Regulas Nr. 1053/2013 5. panta 1. un 2. punkts nosaka, ka Eiropas Komisija, vajadzības gadījumā konsultējoties ar Frontex un Eiropolu, izveido daudzgadu izvērtēšanas programmu piecu gadu laikposmam ne vēlāk kā sešus mēnešus pirms nākamā piecu gadu laikposma sākuma, un katru dalībvalsti izvērtē katrā piecu gadu laikposmā, uz kuru attiecas daudzgadu izvērtēšanas programma.  Šobrīd saistībā ar minēto pastāv problēma – neviens Latvijas tiesību akts Ministru kabineta līmenī neparedz konkrētus veicamos pasākumus, lai novērstu Šengenas *acquis* daļu izvērtēšanā konstatētos trūkumus ārējās robežas un robežkontroles jomā, kā arī minētajām darbībām netiek iedalīti konkrēti šim mērķis paredzēti līdzekļi (tajā skaitā finanšu līdzekļi) (Šengenas *acquis* daļu izvērtēšanā konstatēto trūkumu novēršanu Robežsardze veic sev piešķirto budžeta līdzekļu ietvaros).  Ņemot vērā, ka Šengenas *acquis* daļu izvērtēšanā konstatēto trūkumu novēršana var būt ļoti būtiska visām Šengenas zonas dalībvalstīm, jo Šengenas *acquis* izvērtēšana var skart arī ārējo robežu drošību, tad Šengenas *acquis* daļu izvērtēšanā konstatēto trūkumu novēršanai ir jābūt akceptētai valstiskā līmenī, kā arī valstiskā līmenī minētajam mērķim ir jāparedz noteikts līdzekļu apjoms.  Ņemot vērā minēto, Projekts paredz ieviest Šengenas *acquis* izvērtēšanā konstatēto trūkumu ārējās robežas un robežkontroles jomā novēršanas plānu (turpmāk – plāns).  Regulas Nr. 1053/2013 14. panta 1. punkts nosaka, ka pēc katras izvērtēšanas sagatavo izvērtēšanas ziņojumu, kura pamatā ir attiecīgi apmeklējuma uz vietas konstatējumi un anketa. Savukārt, regulas Nr. 1053/2013 15. panta 1. punkts nosaka, ka sagatavojot izvērtēšanas ziņojumu un ņemot vērā minē­tajā izvērtēšanas ziņojumā izklāstītos konstatējumus un izvērtē­jumus, dalībvalstu eksperti un Eiropas Komisijas pārstāvji izstrādā ieteikumus korektīvām darbībām, lai novērstu visus trūkumus, kas konstatēti izvērtēšanā, un sniedz norādījumu par prioritātēm to īstenošanai, kā arī vajadzības gadījumā labas prakses piemērus. Savukārt, regulas Nr. 1053/2013 16. panta 1. punkts nosaka, ka izvērtētā dalībvalsts trīs mēnešu laikā pēc 15. pantā minēto ieteikumu pieņemšanas iesniedz Eiropas Komisijai un Eiropas Savienības Padomei rīcības plānu par to, kā novērst visus izvērtēšanas ziņojumā konstatētos trūkumus. Minētā panta 3. punkts nosaka, ka izvērtētā dalībvalsts sešu mēnešu laikā pēc ieteikumu pieņemšanas ziņo Eiropas Komisijai par sava rīcības plāna īstenošanu un pēc tam turpina to darīt reizi trijos mēnešos, līdz rīcības plāns tiek pilnībā īstenots. Šobrīd Robežsardze, lai īstenotu minētajā rīcības plānā noteikto, pieņem īpašas pavēles, kurās nosaka veicamās darbības, termiņus un atbildīgo struktūrvienību par nepieciešamo darbību veikšanu. Saskaņā ar Projektu, plāns sevī ietvers minēto rīcības plānu. Proti, plāns sevī ietvers tos pasākumus, par kuru veikšanas plānošanu jau ir informētas Eiropas Savienības institūcijas.  Plāna izveide nodrošinās stabilu un skaidru Šengenas *acquis* izvērtēšanā konstatēto trūkumu ārējās robežas un robežkontroles jomā novēršanas procesu, minētajām darbībām no Ministru kabineta puses tiks paredzēti konkrēti līdzeklī (tajā skaitā finanšu līdzekļi), kuru ierobežotais apjoms var būtiski aizkavēt minēto trūkumu novēršanu.  Paredzēts, ka plāns tiks apstiprināts ar Ministru kabineta rīkojumu un nepieciešamības gadījumā, ievērojot Ministru kabineta noteikumi 2009. gada 7. aprīļa Nr. 300 ,,Ministru kabineta kārtības rullis” nosacījumus, plānā varēs izdarīt grozījumus.  Papildus, ja gadījumā Šengenas *acquis* izvērtēšanā netiks konstatēti trūkumi ārējās robežas un robežkontroles jomā, tad plāns nebūs nepieciešams.  Ieviešot Plānu, nav jāveic grozījumi Attīstības plānošanas sistēmas likumā un Ministru kabineta 2014. gada 2. decembra noteikumos Nr. 737 ,,Attīstības plānošanas dokumentu izstrādes un ietekmes izvērtēšanas noteikumi’’, jo minētie normatīvie akti attiecas uz attīstības plānošanu, nevis trūkumu novēršanu.  **Korupcijas novēršana Robežsardzē**  Saskaņā ar likuma ,,Par interešu konflikta novēršanu valsts amatpersonu darbībā’’ 20. panta pirmo daļu publiskas personas institūcijas vadītājam ir pienākums atbilstoši savai kompetencei nepieļaut, lai šajā institūcijā strādājošās valsts amatpersonas nonāktu interešu konflikta situācijā un šādā situācijā īstenotu valsts amatpersonas amata pilnvaras.  Ministru kabineta 2012. gada 8. maija noteikumu Nr. 326 ,,Noteikumi par iekšējās kontroles sistēmu tiešās pārvaldes iestādēs” 2.4. apakšpunkts nosaka, ka iekšējās kontroles sistēmas darbības pamatprasība ir iespējamo korupcijas un interešu konflikta izveidošanās risku novēršana. Savukārt, minēto noteikumu 8.3. apakšpunkts nosaka, ka kontroles pasākumu īstenošanai tiešās pārvaldes iestādē ir noteiktas korupcijas un interešu konflikta novēršanas procedūras.  Ministru kabineta 2017. gada 17. oktobra noteikumu Nr. 630 ,,Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā’’ 3. punkts nosaka, ka publiskas personas institūcijas vadītājs vai viņa pilnvarota persona nodrošina iekšējās kontroles sistēmas korupcijas riska novēršanai izveidi, pilnveidošanu un uzturēšanu. Savukārt, minēto noteikumu 6. punkts nosaka, ka lai nodrošinātu iekšējās kontroles sistēmas darbību, institūcijas vadītājs vai viņa pilnvarota persona identificē, analizē un novērtē korupcijas riskus, kā arī nosaka, ievieš un īsteno pasākumus korupcijas riska novēršanai, un minēto noteikumu 8.1. apakšpunkts nosaka, ka publiskas personas institūcijas vadītājs vai viņa pilnvarota persona pēc korupcijas risku identificēšanas, analīzes un novērtēšanas nosaka pasākumus korupcijas riska novēršanai.  Ņemot vērā minēto, Robežsardzei ir jāveic pasākumi, kas ir vērsti uz interešu konflikta un korupcijas novēršanu. Praksē ir konstatēti gadījumi, kad pārbaudot robežsarga deklarāciju un salīdzinot to ar agrāk iesniegtu deklarāciju, ka arī veicot robežsarga ienākumu analīzi attiecībā pret izdevumiem un uzkrājumiem, Robežsardze konstatē ar ienākumiem nesamērīgu, piemēram, uzkrājumu apmēru. Tomēr, minētā aspektā ir konstatēta problēma – neviens normatīvais akts skaidri neparedz Robežsardzes tiesības no valsts un pašvaldību institūcijām pēc Robežsardzes pieprasījuma saņemt interešu konflikta un korupcijas novēršanai Robežsardzē nepieciešamo informāciju un atbalstu. Ņemot vērā minēto, Projekts paredz Robežsardzes tiesības attiecībā uz minētās informācijas un atbalsta saņemšanu.  Tādējādi, Robežsardze varēs saņemt no, piemēram, Valsts ieņēmumu dienesta, informāciju par robežsarga ienākumiem un, konstatējot robežsarga formālo ienākumu neatbilstību reālajai situācijai (piemēram, Robežsardzes rīcībā ir nonākusi informācija par robežsarga došanos dārgos ceļojumos vai arī robežsargs pārvietojas ar luksusa klases auto), Robežsardzes priekšnieks likumā ,,Par interešu konflikta novēršanu valsts amatpersonu darbībā’’ noteiktajā kārtībā varēs informēt Korupcijas novēršanas un apkarošanas biroju. Ieviešot Projektā minēto regulējumu, tiks būtiski atslogota, piemēram, Korupcijas novēršanas un apkarošanas biroja darbība, kā arī efektivizēta interešu konflikta un korupcijas novēršana.  Projekts arī paredz robežsarga pienākumu korupcijas un interešu konflikta novēršanas jomā. Minētā pienākuma noteikšana sekmēs Robežsardzes priekšnieka pienākumu izpildi korupcijas un interešu konflikta situāciju novēršanas jomā Robežsardzē. Saskaņā ar Projektu, ikvienam robežsargam, par kura, piemēram, materiālā stāvokļa likumīgo izcelsmi būs radušās šaubas un šāda informācija taps zināma Robežsardzei, būs jāpierāda tās likumīgā izcelšanās pēc, piemēram, Robežsardzes priekšnieka vai viņa pilnvarotas amatpersonas pieprasījuma. Tādējādi, Robežsardzes likumā tiks noteikts nepārprotams robežsarga pienākums korupcijas un interešu konflikta novēršanas valsts amatpersonu darbībā. Ieviešot minēto robežsarga pienākumu, tiks papildus veicināts apstāklis, ka robežsargs - valsts amatpersona strādā sabiedrības labā, nevis savtīgi izmanto amatu, lai tiktu pie nelegālā ceļā iegūta mantiskā labuma. | | | | | | | |
| 3. | Projekta izstrādē iesaistītās institūcijas un publiskas personas kapitālsabiedrības | | Iekšlietu ministrija | | | | | | | |
| 4. | Cita informācija | | Nav. | | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | | | | Projekts var ietekmēt jebkuru fizisko un juridisko personu. | | | |
| 2. | Tiesiskā regulējuma ietekme uz tautsaimniecību un administratīvo slogu | | | | | | Neskaitot zemāk minēto, administratīvais slogs paliks nemainīgs, jo būtiska daļa no Projektā minētā jau šobrīd tiek veikts.  Administratīvais slogs palielināsies Robežsardzei, jo:   1. papildus novērošanai, Robežsardzes uzdevumos ietilps arī Latvijas teritoriālās jūras novērošana, tādejādi, tiks paplašināta Robežsardzes darbības teritorija; 2. jāizņem nederīgu ceļošanas dokumentu un citu dokumentu, kura nepieciešamība noteikta normatīvajos aktos, kas regulē personu ieceļošanas, uzturēšanās un izceļošanas kārtību un ceļu satiksmes jomu; 3. robežsargam būs jauna tiesība - atbilstoši Konvencijai vajāt un aizturēt kuģi; 4. tiks tiesiski pilnveidotas robežsarga tiesības un kārtība iekļūšanai īpašumā, ja tiks veikta pārkāpēja vajāšana; 5. Robežsardzei periodiski būs jāizstrādā un jāaktualizē Šengenas *acquis* izvērtēšanā konstatēto trūkumu ārējās robežas un robežkontroles jomā novēršanas plāns. | | | |
| 3. | Administratīvo izmaksu monetārs novērtējums | | | | | | Projekta šo jomu neskar. | | | |
| 4. | Atbilstības izmaksu monetārs novērtējums | | | | | | Projekts šo jomu neskar. | | | |
| 5. | Cita informācija | | | | | | Nav. | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | |
| Projekts šo jomu neskar | | | | | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | | | | | |
| 1. | Saistītie tiesību aktu projekti | | | | | | | 1. Likumprojekts ,,Grozījumi Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā’’. Likumprojekts ir nepieciešams, lai ieviestu robežsarga zvēresta tiesisko regulējumu; 2. Likumprojekts ,,Grozījumi Militārā dienesta likumā’’. Likumprojekts nepieciešams, lai persona, kura stājoties Robežsardzē, devusi robežsarga zvērestu, kļūstot par karavīru, karavīra zvērestu nedotu, kā arī paredzētu tiesisko saskaņotību ar Projekta tiesisko regulējumu, kurš nosaka, ja Robežsardze tiek iekļauta Spēku sastāvā, robežsargam ir karavīra tiesiskais statuss; 3. Ministru kabineta noteikumu projekts ,,Grozījumi Ministru kabineta 2011. gada 22. decembra noteikumos Nr. 55 ,,Noteikumi par speciālo līdzekļu veidiem un to lietošanas kārtību””; 4. Ministru kabineta noteikumu projekts ,,Grozījumi Ministru kabineta 2007. gada 22. maija noteikumos Nr. 340 ,,Kārtība, kādā Valsts robežsardzes, Valsts policijas un Valsts ugunsdzēsības un glābšanas dienesta amatpersonas ar speciālajām dienesta pakāpēm nosūta dalībai starptautiskās misijās un operācijās, un dalības finansēšanas kārtība””; 5. Jāizstrādā Ministru kabineta noteikumi, kuri noteiks:    1. Kārtību, kādā persona tiek ievietota un turēta pagaidu turēšanas telpā, šādu vietu iekārtošanas un aprīkošanas prasības, aizturētās personas tiesības, pienākumus un ierobežojumus šajās telpās, kā arī to priekšmetu un vielu sarakstu, kuras aizturētām personām ir aizliegts glabāt pagaidu turēšanas telpā;    2. Kārtību, kādā Spēku sastāvā iekļautajam robežsargam pielīdzina speciālo dienesta pakāpi un amatu;    3. Kārtību, kādā izņem nederīgu ceļošanas dokumentu un citu dokumentu, kura nepieciešamība noteikta normatīvajos aktos, kas regulē personu ieceļošanas, uzturēšanās un izceļošanas kārtību un ceļu satiksmes jomu;    4. Kārtību, kādā robežsargs vajā un aiztur kuģi. | | |
| 2. | Atbildīgā institūcija | | | | | | | Iekšlietu ministrija. | | |
| 3. | Cita informācija | | | | | | | Nav. | | |
| **V. Tiesību akta projekta atbilstība Latvijas Republikas starptautiskajām saistībām** | | | | | | | | | | |
| 1. | | Saistības pret Eiropas Savienību | | | | Regula Nr. 2016/1624).  Nav noteikti termiņi, kādos jāpārņem vai jāievieš regula Nr. 2016/1624. Nav noteikts termiņš, kādā jāpieņem Projekts. | | | | |
| 2. | | Citas starptautiskās saistības | | | | Projekts šo jomu neskar. | | | | |
| 3. | | Cita informācija | | | | Nav. | | | | |
| 1. **tabula Tiesību akta projekta atbilstība ES tiesību aktiem** | | | | | | | | | | |
| Attiecīgā ES tiesību akta datums, numurs un nosaukums | | | Regula Nr. 2016/1624. | | | | | | | |
| A | | | B | | | | | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | | | | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 2016/1624 18. panta 1. punkts | | | Projekta 8. panta trešās daļas 4. punkts | | | | | | Atbilst pilnībā. Atbildīgā institūcija– Robežsardze. | Neparedz stingrākas prasības |
| Regulas Nr. 2016/1624 23. pants | | | Projekta 8. panta pirmā daļa | | | | | | Atbilst pilnībā. Atbildīgā institūcija– Robežsardze. | Neparedz stingrākas prasības |
| Regulas Nr. 2016/1624 63. panta 1. punkts | | | Projekta 8. panta otrā daļa | | | | | | Atbilst pilnībā. Atbildīgā institūcija– Robežsardze. | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | | Projekts paredz, ka regulas Nr. 2016/1624 18. panta 1. punktā paredzētais tiesiskais regulējums tiek pārņemts pilnībā, lai novērstu iespējamu valsts apdraudējumu.  Regulas Nr. 2016/1624 40. panta 5. punktā minētā rīcības brīvība ir realizēta ar Ieroču un speciālo līdzekļu aprites likuma, tajā skaitā tā 9. panta trešās daļas, 10. panta otrā daļas, 25. panta otrās daļas un 36. panta, tiesisko regulējumu.  Regulas Nr. 2016/1624 54.panta 10. punktā ietvertā rīcības brīvība tiks realizēta, ievērojot Projekta 7. panta tiesisko regulējumu. | | | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | | Projekts šo jomu neskar | | | | | | | |
| Cita informācija | | | Nav. | | | | | | | |
| |  |  |  | | --- | --- | --- | | **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Projekts šo jomu neskar | | | A | B | C | | Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | | Projekts šo jomu neskar | Projekts šo jomu neskar | Projekts šo jomu neskar | | Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar | | | Cita informācija | Nav | | | | | | | | | | | | |
| **VI. Sabiedrības līdzdalība un komunikācijas aktivitātes** | | | | | | | | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | | | Lai sabiedrība par Projektu tiktu informēta un tai dotu iespēju izteikt viedokli, Projekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' laika posmā no 2018. gada 10. maija līdz 2018. gada 23. maijam bija pieejams publiskajai apspriešanai. | | | | | |
| 2. | Sabiedrības līdzdalība projekta izstrādē | | | | Par Projektu viedokli pauda Latvijas Iekšlietu darbinieku arodbiedrība. | | | | | |
| 3. | Sabiedrības līdzdalības rezultāti | | | | Latvijas Iekšlietu darbinieku arodbiedrība pauda atbalstu Projekta 18. panta pirmajai daļai. | | | | | |
| 4. | Cita informācija | | | | Nav. | | | | | |
| **VII. Tiesību akta projekta izpildes nodrošināšana un tās ietekme uz institūcijām** | | | | | | | | | | |
| 1. | Projekta izpildē iesaistītās institūcijas | | | Robežsardze. | | | | | | |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | | Projekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. | | | | | | |
| 3. | Cita informācija | | | Nav. | | | | | | |

Iesniedzējs: Iekšlietu ministrs R.Kozlovskis

Vīza: valsts sekretārs D.Trofimovs

Voitehovičs, 67075737

janis.voitehovics@rs.gov.lv